Gempa: Turkiye tamatkan usaha menyelamat kecuali di 2 wilayah

Turkiye menamatkan usaha mencari dan menyelamat mangsa gempa bumi, kecuali di dua wilayah paling teruk dilanda, yang mengorbankan puluhan ribu nyawa, kata Agensi Pengurusan Bencana dan Kecemasan Turkiye (AFAD), pada Ahad (19 Februari 2023).

“Di kebanyakan wilayah kami, usaha mencari dan menyelamat telah selesai. Ia diteruskan di wilayah Kahramanmaras dan Hatay,” kata ketua agensi itu Yunus Sezer kepada pemberita di Ankara.

Pusat gempa bumi berukuran 7.8 magnitud pada 6 Februari adalah di daerah Pazarcik di Kahramanmaras. Gegaran melanda 11 wilayah tenggara Turkiye secara keseluruhan.

Sezer berkata usaha mencari dan menyelamat diteruskan di sekitar 40 bangunan di wilayah itu pada hari ke-14, tetapi menjangkakan jumlah itu akan berkurangan pada lewat Ahad.

Terdapat banyak pasukan penyelamat yang mencari mangsa yang terselamat tetapi usaha itu kini semakin perlahan, dengan tiada mangsa yang terselamat ditemui dalam tempoh sekurang-kurangnya 24 jam.

“Adakah anda akan berdoa untuk menjumpai mayat? Kami lakukan … untuk menghantar mayat kepada keluarga,” kata pengendali jentolak Akin Bozkurt ketika mesinnya mencakar runtuhan bangunan yang musnah di bandar Kahramanmaras.

“Anda menemukan mayat dari bawah bertan-tan runtuhan. Keluarga menunggu dengan harapan,” kata Bozkurt. “Mereka mahu mengadakan upacara pengebumian. Mereka mahu menguburkannya.”

Mengikut tradisi Islam, jenazah perlu dikebumikan secepat mungkin.

Lebih 46,000 orang terbunuh selepas gempa bumi melanda Turkiye dan Syria pada 6 Februari lalu. Jumlah korban dijangka meningkat, dengan kira-kira 345,000 pangsapuri di Turkiye kini diketahui telah musnah dan ramai yang masih hilang.

Baik Turkiye mahupun Syria tidak menyatakan berapa ramai orang yang masih tidak dapat ditemukan berikutan gempa itu.

Orhan Tatar, Ketua Pengarah Gempa Bumi dan Pengurangan Risiko di Pengurusan Bencana Turkiye di AFAD, mengulangi pada Ahad bahawa Sesar Anatolia Timur pecah di lima bahagian berbeza.

Kira-kira 400 kilometer (km) keretakan permukaan dan perubahan ubah bentuk pada kerak bumi mengakibatkan anjakan besar, dengan yang terbesar diukur pada 7.3 meter dengan kedalaman 8km hingga 9km.

Dalam salah satu usaha terakhir untuk menarik orang keluar dari runtuhan 12 hari selepas gempa bumi, pasukan kecemasan pada malam Sabtu mula membersihkan serpihan dengan tangan mereka di tapak menyelamat di Antakya.

Anjing pencari dan kamera terma telah mengesan tanda-tanda kehidupan daripada dua orang, kata penyelamat, tetapi hanya selepas tengah malam, lapan jam selepas operasi, pasukan itu membatalkan usaha menyelamat.

“Tiada sesiapa yang masih hidup,” kata Mujdat Erdogan, anggota AFAD. “Saya tidak fikir kita boleh menyelamatkan orang lagi.”

Pekerja dari Kyrgyzstan cuba menyelamatkan lima keluarga Syria daripada runtuhan bangunan di Antakya di selatan Turkiye. – Agensi


Russia rancang tarik diri daripada program stesen angkasa

Ketua Pengarah Agensi Angkasa Lepas Russia (Roscosmos), Dmitry Rogozin berkata beliau akan mengemukakan cadangan kepada kerajaan untuk menamatkan kerjasama dengan Amerika Syarikat (AS) dan 14 negara lain dalam program Stesen Angkasa Antarabangsa (ISS).

Dalam akaun media sosial Telegramnya, beliau berkata menyalahkan sekatan yang dikenakan oleh Barat selepas Russia menyerang Ukraine sehingga menjejaskan kerjasama di orbit.

“Saya percaya bahawa pemulihan hubungan normal antara rakan kongsi di ISS dan projek bersama lain mungkin hanya dengan penarikan diri sepenuhnya dan tanpa syarat disebabkan sekatan haram,” kata Rogozin.

Rogozin tidak memberikan butiran termasuk garis masa bila beliau mahu Russia menamatkan penglibatannya dalam makmal mengorbit.

Stesen angkasa lepas telah bertahun-tahun dipuji sebagai contoh kerjasama antara Moscow dan Washington dalam dunia pasca Perang Dingin, dan cadangan baru-baru ini oleh Rogozin mengenai masa depannya telah menjadi petunjuk kepada ketegangan yang meningkat antara Barat dan Russia susulan pencerobohan ke atas Ukraine pada 24 Februaru lalu.

Pegawai NASA, bagaimanapun, berusaha bersungguh-sungguh mengetepikan kenyataan Rogozin bahawa Russia mungkin menarik diri daripada perkongsian stesen angkasa dan berkata bahawa operasi di ISS diteruskan seperti biasa.

Pada hari Rabu, seorang angkasawan NASA, Mark Vande Hei, dan dua rakan sejawat Russia kembali ke Bumi. Kapsul kepulangan mereka mendarat di Kazakhstan, ditemui oleh kakitangan Russia dan NASA di tapak pendaratan.

Perjanjian antara NASA, Russia dan negara lain yang mengambil bahagian dalam program ISS berjalan hingga 2024. AS sedang berusaha untuk melanjutkannya sehingga 2030.

Pentadbir Bersekutu NASA untuk operasi angkasa lepas, Kathy Lueders baru-baru ini berkata perbincangan sedang dijalankan.

Tujuh anak kapal, termasuk tiga warga Russia, diketuai oleh angkasawan NASA, Tom Marshburn kini berada di ISS.

ISS adalah perkongsian antarabangsa lima agensi angkasa lepas dari 15 negara. Ianya mula diduduki secara berterusan sejak November 2000.

Krew antarabangsa tujuh angkasawan akan tinggal dan bekerja semasa melakukan perjalanan pada kelajuan lima batu sesaat, mengorbit bumi kira-kira setiap 90 minit. – Agensi


Bayaran bulanan pinjaman naik jika BNM tingkatkan OPR minggu ini

Penganalisis hartanah dan perunding kewangan berpendapat peminjam akan membayar kadar faedah yang lebih tinggi pada separuh kedua tahun ini sekiranya Bank Negara Malaysia (BNM) menaikkan kadar dasar semalaman (OPR) sehingga 50 mata asas (bps) atau 0.5 peratus.

Menurut mereka keadaan ini akan berlaku disebabkan apa-apa perubahan kadar OPR akan mempengaruhi kadar faedah pinjaman antara peminjam dan bank, sama ada lebih tinggi atau rendah.

Penganalisis Hartanah, Ahyat Ishak berkata sebagai contoh, untuk pembiayaan perumahan sebanyak RM500,000 dengan tempoh 30 tahun pada kadar keuntungan 3.0 peratus, jumlah pembayaran setiap bulan ialah sebanyak RM2,108.

“Namun apabila, OPR meningkat 50 bps, maka kadar keuntungan pembiayaan ini juga bertambah menjadi 3.5 peratus dan jumlah pembayaran meningkat kepada RM2,245, iaitu kenaikan sebanyak RM137.

“Jadi adakah kenaikan ini suatu kos yang boleh ditanggung oleh seisi rumah di kala mereka menghadapi tekanan kewangan dari inflasi atau kos sara hidup yang meningkat,” katanya menurut laporan BH hari ini.

Terdahulu, Moody’s Analytics meramalkan BNM menaikkan OPR sebanyak 25 bps kepada 2.25 peratus pada Mesyuarat Dasar Monetari (MPC) keempatnya pada minggu ini yang dijadual bermula esok

Pada mesyuarat MPC ketiga yang diadakan pada Mei, BNM telah menaikkan OPR sebanyak 25 mata asas kepada 2.00 peratus. Kadar siling dan lantai bagi koridor OPR juga masing-masing meningkat kepada 2.25 peratus dan 1.75 peratus.

Sementara itu, MIDF Research berkata BNM akan “mempertimbangkan untuk satu lagi kenaikan kadar sebanyak 25 mata asas” berikutan peningkatan berterusan dalam inflasi teras, sekali gus mencerminkan permintaan dalam negeri yang kukuh.

“Selain itu, momentum positif dalam jualan perdagangan pengedaran, penurunan kadar pengangguran kepada tahap rendah baharu pandemik iaitu 3.9 peratus pada 22 April 2022 serta kadar pengembangan dua angka perdagangan luar memberikan tanda-tanda positif terhadap pemulihan kukuh ekonomi,” katanya dalam satu nota penyelidikan.

Sebelum ini, AmBank Research dalam nota kajiannya menjangkakan BNM akan meningkatkan OPR sebanyak 50 bps, susulan langkah bank pusat itu untuk membendung inflasi.

Kenaikan sebanyak 50 bps akan menjadikan OPR kepada 2.50 peratus, selepas kenaikan 25 bps dibuat oleh BNM pada Mei lalu.

Perunding kewangan Abuayubul Ansari pula berkata dalam situasi semasa, segala kos akan bertambah, malah orang awam yang tidak membuat pinjaman pun akan terasa bahangnya kerana kos semua barang akan mula naik.

Ini kerana katanya selain daripada pelbagai faktor, kos meminjam bagi perniagaan akan meningkat yang dengan sendirinya menjadi punca kepada kenaikan harga produk atau pun perkhidmatan.

“Ini secara tidak langsung menjadikan orang awam akan mula merasai bahang. Jadi nasihatnya adalah sama saja seperti nasihat orang tua dulu-dulu, berjimat, jangan berbelanja berlebihan dan adakan simpanan.

“Bak pepatah ukur baju di badan sendiri, juga bila mahu beli barangan berharga tinggi, pastikan mempunyai deposit yang tinggi dan jangan meminjam lebih daripada empat tahun untuk kereta.

“Kalau rasa tak boleh, maksudnya kita belum mampu. Itu yang orang tua dulu cakap ‘kumpul, kumpul dulu (duit) baru beli. Selain itu, perlu juga tahu cara mendapatkan pendapatan tambahan jika mahukan juga kemewahan dan perlu mula belajar mengenai kewangan,” katanya.


Kemunculan varian baharu beri kesan kepada pemulihan ekonomi

Langkah pemulihan ekonomi negara akan menerima kesan akibat kemunculan varian baharu Covid-19 yang lebih cepat merebak, ia mengakibatkan tempias kepada momentum pemulihan yang dirangka kerajaan.

Ketua Perangkawan Datuk Seri Dr Mohd Uzir Mahidin berkata pada masa ini, Malaysia masih bergelut dalam membendung penularan itu berikutan kemunculan faktor varian Covid-19 yang lebih mudah merebak dan memburukkan lagi krisis kesihatan.

“Bagi mengatasi keadaan itu, kerajaan telah melaksanakan tindakan bersepadu bagi mempercepat program vaksinasi selain memperkenalkan Pelan Pemulihan Negara,” katanya dalam satu kenyataan media bagi Sorotan Statistik Ekonomi Malaysia Siri 7/2021 yang dikeluarkan hari ini.

Mohd Uzir berkata walaupun petunjuk ekonomi utama bagi tempoh lima bulan pertama 2021 menunjukkan prestasi memberangsangkan, Indeks Pelopor (IP) yang merupakan petunjuk hala tuju ekonomi dalam beberapa bulan ke hadapan, mencatatkan pertumbuhan lebih perlahan sebanyak 6.9 peratus pada Mei 2021 berbanding 15.7 peratus pada April 2021.

Jelas beliau, seiring dengan asas yang rendah pada Mei 2020, perdagangan Malaysia melonjak sebanyak 48.7 peratus bagi tahun ke tahun dan meneruskan pertumbuhan dua digit selama empat bulan berturut-turut.

Selain itu, Indeks Pengeluaran Perindustrian (IPP) pada Mei 2021 juga meneruskan momentum pertumbuhan dua digit dan mencatat kenaikan 26.0 peratus pada bulan sama, katanya.

Menurutnya, dari sudut harga, kadar inflasi Malaysia pada Mei 2021 telah melepasi 4.0 peratus untuk kali kedua berturut-turut tahun ini berikutan kenaikan berterusan Indeks Harga Makanan global yang melonjakkan harga makanan di negara ini.

Bagi prestasi pasaran tenaga buruh, jumlah tenaga kerja telah meningkat sebanyak 384,900 orang pada Mei 2021 yang menjadikan jumlah keseluruhan sebanyak 16.10 juta orang berbanding 15.71 juta orang pada Mei, 2020.

“Kadar penyertaan tenaga kerja meningkat sebanyak 0.5 mata peratus tahun ke tahun kepada 68.5 peratus manakala kadar pengangguran susut kepada 4.5 peratus daripada 5.3 peratus pada Mei 2020,” katanya.


Thailand catat peningkatan jangkitan positif Covid-19

Sebanyak 11,252 jangkitan baharu dan 141 kematian dilaporkan dalam tempoh 24 jam sehingga tengah hari tadi, menurut Pusat Pentadbiran Situasi Covid-19 (CCSA) Thailand, hari ini.

Semalam negara itu mencatatkan 10,919 kes positif fan 143 kematian.

Angka terbaharu itu menjadikan keseluruhan kes positif yang direkodkan di negara berkenaan meningkat kepada lebih 1.48 juta individu, manakala 15,753 pesakit meninggal dunia.

Lonjakan ketara kes positif Covid-19 berlaku sejak awal April lalu susulan penularan meluas varian Delta, yang turut menjejaskan sistem kesihatan negara itu.

CCSA turut melaporkan dalam tempoh 24 jam itu seramai 13,695 pesakit disahkan sembuh, namun sehingga kini 129,071 pesakit lagi masih menjalani rawatan.

Sementara itu, pulau peranginan Phuket yang dibuka kepada pelancong melepasi beberapa petanda membimbangkan berkaitan Covid-19.

Sejak beberapa hari terakhir ini jumlah kematian meningkat kepada 60 kes, manakala jumlah jangkitan dalam kalangan pelancong yang menyertai program ‘Phuket Sandbox’ pula melepasi angka 100.

Phuket juga merekodkan purata jangkitan harian melebihi 250 kes, sementara jumlah keseluruhan kes positif di pulau itu sejak awal gelombang ketiga April lalu kini melepasi 9,000 kes.

Sejak awal September hingga hari ini, 20 kematian direkodkan di Phuket, meningkat berbanding bulan sebelumnya. – Agensi


Pengundi 18 tahun boleh jadi pemilih PRU15

Kabinet bersetuju melaksanakan umur kelayakan mengundi 18 tahun sebagaimana diperuntukkan dalam Perkara 119 Perlembagaan Persekutuan.

Menteri di Jabatan Perdana Menteri (Parlimen & Undang-Undang), Datuk Seri Takiyuddin Hassan berkata, persetujuan itu dicapai pada mesyuarat Kabinet pada Rabu.

“Kerajaan amat komited untuk melaksanakan umur Kelayakan Pengundi 18 tahun sebagaimana pindaan kepada peruntukan Perkara 119, Perlembagaan Persekutuan yang dipersetujui sebulat suara di Parlimen secara dwipartisan pada tahun 2019.

“Hal ini telah dibincangkan dan disahkan dalam Mesyuarat Kabinet pada 28 April 2021 dan akan diusahakan agar dapat dilaksanakan dalam tempoh terdekat,” katanya dalam kenyataan hari ini.

Sehubungan itu, katanya, Suruhanjaya Pilihan Raya (SPR) akan mengambil langkah segera bagi menyelesaikan beberapa perkara berkaitan peruntukan undang-undang tertentu dan perkara teknikal termasuk mengemas kini sistem perisian yang diperlukan.

“Adalah jelas melalui ketetapan yang dibuat ini menunjukkan betapa kerajaan beriltizam untuk memberi peluang kepada golongan muda yang berumur tidak kurang 18 tahun menjadi pemilih dalam Pilihan Raya Umum Ke-15 (PRU15) mahupun dalam mana-mana Pilihan Raya Kecil dan Pilihan Raya Negeri.

Takiyuddin berkata, kerajaan juga yakin SPR sentiasa bersiap sedia dengan pelbagai persiapan untuk menguruskan proses pilihan raya dari segi logistik, sumber manusia serta penyesuaian berhubung prosedur operasi standard selaras dengan norma baharu pengendalian pilihan raya ekoran penularanCovid-19 di negara ini.


PKR Perlis label Zahidi sebagai ‘tong sampah’, gesa jangan terima

PKR Perlis melabel bekas Ahli Majlis Tertinggi (MT) UMNO, Datuk Zahidi Zainul Abidin sebagai ‘tong sampah’ dan jangan menerimanya masuk sebagai ahli parti.

Naib Pengerusi PKR negeri, Asrul Nizan Abd Jalil menyifatkan Zahidi tidak layak berada dalam parti itu dan akan mengganggu hubungan antara parti-parti yang menyokong kerajaan campuran.

“Sebagai sebuah parti membawa agenda reformasi, kita amat mengalu-alukan sesiapa sahaja yang ingin menyertai PKR khususnya untuk menjayakan agenda Malaysia Madani namun kita dah ada pengalaman sebelum ini di mana adanya pemimpin yang tergolong dalam kategori ‘tong sampah’.

“Berapa ramai dah pemimpin lawan yang kononnya tokoh dari parti tertentu masuk ke PKR dan diangkat sehingga mendapat jawatan namun akhirnya mereka khianat dengan menikam kita balik,” katanya dipetik laporan Utusan Malaysia.

Terdahulu, dilaporkan bekas Ahli Parlimen Padang Besar itu sedia untuk menyertai PKR bagi membantu menguatkan parti itu di negeri ini.

Zahidi yang juga bekas Ketua UMNO Bahagian Padang Besar memaklumkan beliau bersama 100 ahli lain akan menyerahkan borang keahlian PKR kepada Ketua Cabang PKR kawasan itu, esok.

Dalam pada itu, Asrul berkata, pemimpin dan ahli di peringkat akar umbi pastinya akan berkecil hati sekiranya Zahidi masih diterima sebagai ahli PKR dan langkah itu bakal mencederakan parti berkenaan.

“Zahidi merupakan bekas pemimpin UMNO dan sekiranya beliau diterima maka pastinya langkah itu akan menjejaskan hubungan dalam kerajaan Perpaduan sehingga memberi kesan di peringkat nasional,” katanya.


Facebook mohon maaf sekat kandungan pro-Palestin

Beberapa hari setelah rejim Zionis Israel menghentikan pengeboman ke atas Semenanjung Gaza menerusi gencatan senjata, Facebook tampil memohon maaf kerana menyekat beberapa kandungan yang pro kepada perjuangan rakyat Palestin.

Permohonan maaf itu dibuat pada mesyuarat maya antara pasukan Facebook diketuai Naib Presiden bagi Hal Ehwal Global, Nick Clegg dan Perdana Menteri Palestin, Mohammad Shtayyeh.

Memetik laporan media antarabangsa, eksekutif kanan Facebook meminta maaf kepada Mohammad setelah aduan rasmi dibuat kepada syarikat itu bahawa laporan berkaitan Palestin ketika konflik dengan rejim Israel, telah disekat.

Pegawai Palestin yang turut serta dalam mesyuarat itu meninggalkan pertemuan berkenaan dengan anggapan bahawa Facebook telah mengakui terdapat masalah dengan algoritma mereka dan berjanji akan memperbaikinya, kata Ketua Misi Palestin ke United Kingdom, Husam Zomlot.

Ketika ketegangan meningkat antara rejim Zionis Israel dan pejuang Palestin awal bulan ini, Instagram yang dimiliki Facebook turut menyekat akses ke siaran dan hashtag berbahasa Arab yang menyebutkan Masjid Al-Aqsa.

Instagram dilaporkan menarik keluar sebarang perkataan yang menyebut ‘Al-Aqsa’, tatkala polis rejim Zionis Israel bertempur dengan penunjuk perasaan di masjid ketiga suci umat Islam itu.

Bagaimanapun, setelah gencatan senjata itu dicapai, Instagram kemudian memuat naik semula banyak catatan yang menyebut ‘Al-Aqsa, sambil mendakwa tindakan sekatan itu ‘tidak disengajakan’.

Husam berkata, Clegg mengakui bahawa Facebook secara tidak tepat melabelkan kata-kata tertentu yang biasa digunakan oleh rakyat Palestin, termasuk ‘mati syahid’ dan ‘perjuangan’ sebagai menghasut keganasan.

“Mereka berjanji akan meninjau dan menilai kembali kerangka kerja mereka,” kata Husam. Mesyuarat itu juga dihadiri oleh Naib Presiden Facebook untuk dasar awam global, Joel Kaplan, dan ketua dasar Timur Tengah dan Afrika Utara, Azzam Alameddin.

Sebelum ini, aktivis di seluruh dunia mendakwa Facebook secara sistematik melakukan penindasan terhadap hak rakyat Palestin untuk bersuara, terutama ketika serangan besar-besaran dilakukan oleh rejim Zionis Israel ke aytas Semenanjung Gaza bermula 10 Mei lalu.

Dalam konflik 11 hari itu, sekurang-kurangnya 219 rakyat Palestin, termasuk 66 kanak-kanak, terbunuh manakala lebih 1,500 lagi cedera.

Sementara itu aktivis pro-Palestin menyelaraskan kempen untuk menurunkan penilaian semakan aplikasi Facebook sebagai membantah tapisan yang dilakukan terhadap akaun dan siaran rakyat Palestin.

Kempen itu, yang dikongsi di laman media sosial, termasuk Twitter dan Facebook, meminta orang ramai untuk memberikan ulasan satu bintang kepada Facebook di laman aplikasi Apple dan Google.

Facebook, Twitter dan beberapa rangkaian media sosial lain, sejak bertahun lalu telah dituduh mengenakan tapisan terhadap suara rakyat Palestin dengan memadam kiriman dan akaun pihak pro-Palestin. – Agensi


Tuduh kerajaan gagal: Jangan jadi ayam jantan ekor bergelumang najis

Setiausaha PAS Negeri Selangor, Roslan Shahir Datuk Mohd Shahir mempersoalkan apa lagi dimahukan oleh pihak yang mendakwa kerajaan gagal, sedangkan banyak yang telah dilakukan, khususnya dalam memerangi pandemik Covid-19.

Mengakui ramai yang terkesan akibat langkah kerajaan melaksanakan perintah kawalan pergerakan (PKP) beliau menjelaskan usaha drastik ini bukanlah pilihan tetapi ia sesuatu yang perlu demi menyelamtkan nyawa, kepentingan dan masa depan rakyat.

“Sesungguhnya pandemik ini bukan ditanggung negara atau rantau kita sahaja tetapi ia turut menjejaskan dunia. Oleh itu masing-masing negara mengambil langkah yang perlu dan terbaik untuk menyelamatkan rakyat masing-masing,” katanya.

Agenda Daily hari ini melaporkan kritikan lembab, perlahan dan tidak efisien dalam memberikan vaksin kepada orang ramai seringkali dijadikan modal politik, kononnya kerajaan sekarang gagal dalam menyediakan vaksin secukupnya kepada rakyat.

Namun, secara faktanya pelaksanaan vaksinasi yang dijalankan oleh Kementerian Kesihatan Malaysia (KKM) dengan kerjasama petugas barisan hadapan lain boleh dianggap mencapai satu tahap yang boleh dibanggakan dan usaha keras mereka wajar diberikan pujian.

Mengulas lanjut Roslan berkata sehingga semalam sahaja lebih tujuh juta dos vaksin sudah diberikan kepada penduduk Malaysia dengan lebih lima juta penerima dos pertama dan 1,966,358 menerima suntikan dos kedua vaksin di bawah program kerajaan.

Ini bermakna 5.3 peratus rakyat telah menerima kedua-dua dos dan jika kadar vaksinasi melebihi angka 250,000 sehari sebagaimana yang telah dicapai minggu lalu, menjelang pertengahan Julai sekurang-kurangnya 10 peratus rakyat Malaysia telah menerima vaksin masing-masing, katanya.

“Dan mengikut kerajaan dalam bulan Ogos disasarkan kadar vaksinasi ini mencecah 400,000 dos sehari dan ini kelak akan memungkinkan kita mencapai sasaran imuniti kelompok sebelum hujung tahun.

“Apakah yang rakyat Malaysia mahu? Rakyat Malaysia mahu kehidupan mereka kembali pulih seperti biasa, negara berjaya memutuskan rantaian Covid-19 dan kita mencapai imuniti kelompok sebagaimana disasarkan.

“Yang pasti ini bukan masanya menuding jari dan menyalahkan sesiapa, kita bersama memperbaiki kelemahan dan mempertingkatkan usaha untuk mencapai sasaran yang dimaksudkan,” katanya.

Roslan berkata apa yang dikehendaki rakyat adalah kejayaan memerangi pandamik dan keluar daripada bebanan yang mencengkam hidup mereka.

“Jika Darurat perlu ditamatkan 1 Ogos ini, tamatkanlah. Jika Parlimen perlu bersidang, bersidanglah, jika ia membantu memulihkan kehidupan rakyat dan negara.

“Tetapi janganlah pula digunakan Parlimen nanti sebagai gelanggang untuk menjadi jaguh, berkokok bagaikan ayam jantan tetapi ekor bergelumang najis.

“Yang rakyat mahu adalah jalan keluar dari kemelut ini, bukannya menaik atau menjatuhkan sesiapa,” katanya.

Berbanding Singapura, adakah vaksinasi Malaysia jauh ketinggalan?


Zahid janji tiga jawatan TPM, Ismail Sabri kata tunggu menang dulu

Barisan Nasional (BN) perlu menang terlebih dahulu Pilihan Raya Umum Ke-15 (PRU-15) baharu isu berhubung tawaran tiga jawatan Timbalan Perdana Menteri (TPM) boleh dipertimbangkan, kata Datuk Seri Ismail Sabri Yaakob.

Perdana Menteri kerajaan sementara itu mengulas berhbung kenyataan Pengerusi BN, Datuk Seri Ahmad Zahid Hamidi baru-baru ini yang berkata tiga jawatan TPM akan diwujudkan yang terdiri daripada wakil negeri Sarawak dan Sabah jika berjaya menang PRU-15 nanti.

“Tak tahu lagi, biar kita menang PRU dulu. Kalau benda ini dalam manifesto, tentu sahaja kita pastikan ia dilaksanakan.

“Kita tunggu lepas menang dulu. Baru kita bincang,” katanya dipetik laporan media hari ini.

Jelasnya lagi, perkara dibangkitkan Zahid itu akan dibincangkan terlebih dahulu dan perlu menunggu sehingga tiba hari keputusan PRU-15.

“Tentu sahaja kalau teruskan dengan cadangan ini, manifesto kita ini, tentunya nama itu dari Sabah. Kalau wakil Sabah, tentunya Sabah bagi nama. Kalau wakil sarawak, kerajaan Sarawak akan bagi nama. Kita akan bincang.

“Tapi tunggu dulu lah. Biar undi kita dulu,” katanya lagi.

Semalam, Zahid mencadangkan gabungan itu melantik tiga TPM jika ia memenangi PRU pada 19 November.

Selain Zahid, Presiden PKR, Datuk Seri Anwar Ibrahim juga mengutarakan cadangan yang hampir sama untuk mewujudkan jawatan TPM bagi mewakili negeri borneo tersebut.

Namun, Timbalan Presiden PAS Datuk Seri Tuan Ibrahim Tuan Man mengkritik BN dan Pakatan Harapan (PH) kerana membuat janji untuk mewujudkan jawatan tersebut dan menyamakannya dengan tawaran “mi segera” untuk memenangi Sabah dan Sarawak.


UMNO mungkin ‘menang besar’ jika PRU mengejut diadakan, kata Tun M

Bekas Presiden UMNO paling lama, Tun Dr Mahathir Mohamad membayangkan kemungkinan parti itu akan ‘menang besar’ sekiranya Pilihan Raya Umum Ke-15 (PRU-15) diadakan secara mengejut.

Dalam temu bual bersama The Associated Press (AP) – agensi berita berpangkalan di New York – bekas Perdana Menteri (PM) dua kali itu percaya sebilangan pengundi Melayu telah kembali kepada UMNO kerana ditawarkan wang dan insentif lain.

“Saya fikir mereka akan mahu mengadakan pilihan raya umum (PRU) tahun ini.

“Kalau boleh, mungkin secepat dua atau tiga bulan dari sekarang, kerana mereka merasakan ketika ini orang ramai masih memandang tinggi kepada mereka, dan pembangkang berpecah, tidak teratur,” katanya.

PRU-15 tidak dijangka diadakan sehingga September 2023, tetapi beberapa ahli UMNO, termasuk bekas PM Datuk Seri Najib Razak dan presiden parti Datuk Seri Ahmad Zahid Hamidi, yang kedua-duanya berdepan pertuduhan rasuah, telah mendesak supaya PRU diadakan lebih awal.

Mahathir adalah PM keempat UMNO selama 22 tahun sehingga bersara pada 2003.

Beliau telah diilhamkan untuk kembali berpolitik susulan rompakan besar-besaran dana negara 1Malaysia Development Berhar (1MDB) ketika Najib memegang jawatan PM yang memalukan Malaysia pada mata global apabila dikatakan menjadi skandal kewangan terbesar dalam sejarah dunia.

Pada Julai 2020, Najib telah didapati bersalah terhadap tujuh pertuduhan melibatkan RM42 juta dana SRC International Sdn Bhd, dan kini rayuan akhirnya sedang dibicarakan di Mahkamah Persekutuan. Jika kalah, Najib akan menjadi ketua negara pertama Malaysia yang dihantar terus ke penjara bagi menjalani humuman 12 tahun dan denda RM210 juta.

Dr Mahathir kemudian menunggang gelombang kemarahan rakyat untuk memimpin pembangkang ke arah kemenangan bersejarah dalam PRU-14 pada 2018, sekali gus menggulingkan kerajaan Najib dan menjadi PM untuk kali kedua, mengetepikan harapan Presiden PKR Datuk Seri Anwar Ibrahim.

Mahathir menjadi ketua kerajaan tertua di dunia pada usia 93 tahun, tetapi pakatan reformis yang disertainya, Pakatan Harapan (PH), tumbang dalam masa dua tahun setelah parti komponen yang menyertai gabungan itu bertelingkah.

Tan Sri Muhyiddin Yassin kemudian dilantik sebagai PM kelapan dengan gabungan Perikatan Nasional (Bersatu, PAS, Gerakan dan STAR) mendapat sokongan Barisan Nasional (BN) serta UMNO.

Namun, pengkhianatan 15 Ahli Parlimen UMNO diketuai Zahid menyebabkan Muhyiddin terpaksa meletak jawatan, dan bersetuju memberi sokongan bersyarat kepada Naib Presiden UMNO Datuk Seri Ismail Sabri Yaakob untuk menjadi PM kesembilan.

Dr Mahathir kemudian menubuhkan parti baharu – Pejuang Tanah Air (Pejuang) – dengan misinya kekal iaitu untuk membersihkan negara dan menjadikan Malaysia sebuah negara bebas rasuah.

Menurutnya beliau tidak tahu berhubung menjadi PM sekali lagi, tetapi akan bertanding (dalam PRU-15) jika masih kuat dan sihat.

“Saya akan berjuang, walaupun ia adalah satu pertempuran yang kalah. Saya akan lawan kerana saya percaya pada prinsip. Ia bukan apa yang berlaku kepada saya.

“Saya percaya pada prinsipnya. Saya percaya bahawa ini adalah negara yang hebat yang boleh menjadi negara maju, tetapi di bawah penyangak anda tidak akan pernah menjadi maju,” katanya yang kerap merujuk Najib sebagai penyamun.

Mengulas mengenai Najib, Dr Mahathir berkata beliau percaya Ahli Parlimen Pekan itu berharap untuk membuat kemunculan semula dengan kemenangan UMNO.

“Dalam pilihan raya, jika UMNO menang, dia menjangkakan kerajaan UMNO akan meminta pengampunan untuknya… dan apabila dia mendapat pengampunan, (dan) dibersihkan sepenuhnya, dia kemudian boleh menjadi PM. Dia akan melakukannya. Percayalah, dia akan melakukannya,” kata Dr Mahathir.

Najib kekal mengatakan dia tidak bersalah. Dengan rayuan terakhirnya terhadap hukuman penjara 12 tahun dan denda RM210 juta sedang berjalan di Mahkamah Persekutuan sekarang, dia tidak akan dibenarkan bertanding sekiranya PRU diadakan lebih awal.


Sungai dua negeri di paras bahaya

Dua sungai di dua negeri – Johor dan Sarawak – merekodkan bacaan pada paras bahaya sehingga jam 6 petang ini (15 Oktober 2022), menurut laman sesawang Infobanjir Jabatan Pengairan dan Saliran (JPS).

Stesen JPS di Empangan Bekok, Batu Pahat, Johor merekodkan bacaan 17.81 meter (m), 0.31m lebih tinggi berbanding paras normal 17.5m, dengan status tiada perubahan.

Stesen Long Teru di Miri, Sarawak pula mencatat bacaan 8.01m berbanding 8m paras normal dengan status menurun.

Sementara itu, lima sungai di tiga negeri – Sarawak, Johor dan Melaka – berada pada tahap amaran setelah parasnya melebihi catatan normal, manakala enam sungai lagi berada pada tahap waspada.

Stesen JPS yang mencatat paras amaran ialah di Parit Keliling, Kampung Pasir, Johor Bahru; Marudi, Long Teru serta Kuala Tutong, Miri (Sarawak); dan Sungai Melaka di Batu Hampar (Melaka Tengah).

Manakala stesen JPS yang mencatat tahap waspada pula ialah di Sungai Sembrong di Bt. 2 Sembrong, Batu Pahat; Sungai Kesang di Telok Rimba, Tangkak; dan Sungai Tangkak di Kampung Seri Makmur, Tangkak, Johor.

Turut mencatat tahap waspada ialah Sungai Kesang di Telok Rimba, Jasin (Melaka) dan Sungai Anak Bukit di Jambatan TAR, Kota Setar, serta Sungai Kedah di Jambatan Lebuhraya, Kota Setar (Kedah.

Sementara itu, Jabatan Meteorologi Malaysia meramalkan hujan dan ribut petir berlaku di seluruh negara, termasuk Sabah dan Sarawak, esok (16 Oktober 2022).

Pada sebelah pagi, petang dan malam, hujan dan ribut petir diramalkan berlaku di satu dua tempat di Perak, Kedah, Perlis, Pulau Pinang, Selangor, Kuala Lumpur, Putrajaya, Negeri Sembilan, Melaka dan Johor, serta Sabah dan Sarawak.

Kelantan, Terengganu dan Pahang pula diramal mengalami ribut petir di satu dua tempat pada sebelah malam.


Jangkitan HFMD semakin ketara

Terdapat peningkatan ketara kes penyakit tangan, kaki dan mulut (HFMD) di seluruh negara dengan 28,957 kes dilaporkan bagi tempoh Januari hingga semalam, berbanding hanya 4,239 kes bagi keseluruhan tahun lepas, kata Menteri Kesihatan Khairy Jamaluddin.

Bagaimanapun beliau berkata Kementerian Kesihatan (KKM) sudah menjangkakan peningkatan itu berikutan pembukaan semula semua sektor ekonomi termasuk pengoperasian kembali sektor pendidikan secara bersemuka selain taska dan tadika, lapor Bernama.

“Ia satu peningkatan mendadak tetapi memang dijangkakan sebab tahun lepas kita laksanakan Perintah Kawalan Pergerakan (PKP) jadi tak boleh keluar, sekarang dah boleh keluar dengan sektor pendidikan dibuka, maka HFMD akan meningkat, kita dah kembali kepada normal, memang ini akan berlaku.

“Ia juga sebagai peringatan kepada orang ramai supaya jaga kebersihan kendiri kerana selama dua tahun kita tak pernah fikir penyakit lain selain Covid-19.

“Kita jangan lupa Covid-19 dapat diurus dengan baik tetapi kita masih berdepan penyakit berjangkit lain,” katanya kepada pemberita selepas menghadiri Rumah Terbuka Aidilfitri di Rembau, hari ini.

Sehubungan itu beliau meminta ibu bapa untuk memanfaatkan aplikasi MySejahtera yang mempunyai ciri-ciri mengetahui kes penyakit berjangkit di kawasan berhampiran sekali gus mengelakkan penyakit berkenaan untuk dijangkiti serta sentiasa menyemak dengan pihak sekolah sekiranya ada kes dilaporkan.

“MySejahtera bukan untuk kesan tapi pelaporan… kes yang disahkan oleh pejabat kesihatan daerah akan dilapor di situ, jadi pengguna dapat semak berapa banyak kes dalam komuniti.

“Kita kawal melalui hebahan supaya tahu titik panas, dalam MySejahtera boleh tengok titik panas kes HFMD,” katanya.

Ditanya sama ada terdapat keperluan untuk menutup sekolah setakat ini, Khairy berkata ia perlu dilihat dengan keadaan semasa dan protokol yang dikeluarkan pejabat kesihatan masing-masing selain ibu bapa perlu sentiasa berwaspada dengan penularan kes itu.

Sementara itu beliau berkata kes Covid-19 mengalami sedikit peningkatan setelah hampir dua minggu memasuki Syawal, dan beliau turut menggalakkan orang ramai untuk terus memakai pelitup muka ketika berada di kawasan sesak bagi mengurangkan kesan jangkitan COVID-19.

Khairy turut mengajak orang ramai terutama warga emas berusia 60 tahun ke atas serta mempunyai penyakit kronik yang sudah melepasi enam bulan selepas dos penggalak untuk menerima satu lagi suntikan Covid-19 secara sukarela bagi meningkatkan imuniti diri.


PRN Melaka: SPR nafi hanya individu lengkap divaksin boleh mengundi

Suruhanjaya Pilihan Raya (SPR) menafikan hanya individu lengkap divaksinasi menjadi syarat untuk pemilih mengundi pada Pilihan Raya Negeri (PRN) Melaka seperti dilaporkan beberapa agensi media.

Dalam kenyataan hari ini, Pengerusi SPR, Datuk Abdul Ghani Salleh menegaskan garis panduan prosedur operasi standard (SOP) untuk PRN Ke-15 Melaka belum dimuktamadkan.

“SPR menafikan vaksinasi lengkap sebagai syarat untuk pemilih mengundi di PRU DUN Melaka ke-15 sepertimana yang dilaporkan oleh beberapa agensi media pada hari ini,” kata.

Menurutnya SOP itu akan berpandukan kepada pandangan dan nasihat dari Majlis Keselamatan Negara, Kementerian Kesihatan dan Polis Diraja Malaysia dari semasa ke semasa.

Terdahulu Bernama melaporkan SPR akan memperketatkan SOP di semua pusat pembuangan undi.

“SOP kita di pusat mengundi juga ketat. Syarat-syarat seperti dah lengkap dua dos vaksin, memakai pelitup muka dan penjarakan fizikal. Justeru kita merayu agar semua pengundi lengkapkan vaksin dahulu.. kita ada masa lagi,” lapor Bernama memetik kenyataan awal Abdul Ghani pada sidang media, hari ini.

Mengikut daftar pemilih, Melaka mempunyai seramai 495,196 pengundi membabitkan 482,550 pengundi biasa; 10,191 anggota tentera dan pasangan; 2,349 anggota polis dan 106 Pengundi Tidak Hadir (PTH) Luar Negara.


Belanjawan 2023 kekal dibentang 28 Oktober bukan September

Timbalan Menteri Kewangan I Datuk Mohd Shahar Abdullah mengesahkan tiada perubahan tarikh bagi pembentangan Belanjawan 2023 setakat ini dan ia kekal seperti dijadualkan dalam kalendar Parlimen pada 28 Oktober depan.

“Tarikh Belanjawan 2023 telah diumumkan iaitu pada 28 Oktober 2022 sepertimana takwim Dewan Rakyat yang sudah menjadi pengetahuan umum.

“Saya tiada maklumat itu (mengenai pembentangan akan disegerakan pada bulan depan). Setakat ini, ia kekal (pada 28 Oktober),” katanya.

Mohd Shahar berkata demikian ketika mengulas laporan sebuah portal mengenai dakwaan bahawa Menteri Kewangan Tengku Datuk Seri Zafrul Tengku Abdul Aziz dipercayai akan membentangkan belanjawan itu lebih awal untuk memberi laluan kepada Pilihan Raya Umum Ke-15 (PRU-15).

Terdahulu beliau menyaksikan majlis menandatangani Memorandum Persefahaman (MoU) antara Futurise Sdn Bhd dan Iskandar Investment Bhd Ventures (IIBV) bagi membangunkan sukan dron di Medini Iskandar Malaysia di sini hari ini.

MoU tersebut ditandatangani oleh Ketua Pegawai Eksekutif Futurise Rosihan Zain Baharudin bagi pihak Futurise, manakala IIBV diwakili Pengarah Urusannya Zulfiqar Zainuddin.

Sementara itu, mengulas mengenai desakan beberapa persatuan pengguna yang menuntut supaya Bank Negara Malaysia (BNM) menubuhkan pasukan khas bagi menyiasat bank yang terlibat dengan kehilangan wang simpanan pelanggan, Mohd Shahar berkata institusi kewangan perlu bertanggungjawab sekiranya isu tersebut timbul akibat kecuaian bank.

Beliau berkata BNM giat melakukan pemantauan terhadap isu tersebut yang kini menjadi tumpuan serta telah beberapa kali dibangkitkan dan dijawab dalam persidangan Dewan Rakyat sebelum ini.

“Sesiapa sahaja yang merasakan mereka dianiaya, mereka boleh melaporkan kepada pihak polis atau bank masing-masing kerana itu prosedur sedia ada.

“Sudah pasti kita (kerajaan) akan mengarahkan institusi kewangan untuk melihat sekiranya kecuaian itu berlaku di bawah pihak mereka, maka institusi kewangan perlu bertanggungjawab,” katanya. – Bernama


Jangan boikot, keluarlah mengundi: Rayu Ku Li

Ahli politik veteran Tengku Razaleigh Hamzah menyeru pengundi berusia 18 tahun yang akan mengundi buat pertama kali pada Pilihan Raya Umum Ke-15 (PRU-15) akan keluar beramai-ramai menunaikan tanggungjawab mereka.

Bekas Ahli Parlimen Gua Musang itu lebih mesra dengan panggilan Ku Li berkata pengundi muda boleh memilih kerajaan yang mereka fikir terbaik melalui pilihan raya.

Beliau berharap pengundi muda mengambil peluang untuk keluar mengundi beramai-ramai bagi menukar atau merombak kerajaan.

“Jika kita mahu memilih mereka yang kita percaya boleh memberikan tadbir urus yang baik, maka saya harap kita tidak memboikot atau mengabaikan peluang ini,” katanya dalam satu kenyataan yang dimuat naik di Facebooknya.

Tengku Razaleigh turut menggalakkan belia bebas memilih calon yang difikirkan layak untuk menghormati amanah yang diberikan kepada mereka.

“Jika kita tidak suka seseorang, kita tidak perlu mengundinya. Pilih calon lain tetapi jangan sia-siakan peluang yang telah diberikan kepada kita,” katanya lagi.

Menurutnya mandat untuk memilih sebuah kerajaan telah dipulangkan kepada rakyat

“Pesanan saya kepada pengundi, terutamanya pengundi baru. Mandat telah dipulangkan kembali kepada anda untuk menentukan corak pentadbiran negara ini.

“Setiap suara anda didengari, jangan boikot undi. Jalankan kewajipan dan hak anda sebagai warganegara. Undilah dengan bijaksana,” katanya.

Semalam, SPR menetapkan 19 November 2022 sebagai tarikh pemilih akan membuang undi pada PRU-15, manakala tarikh penamaan calon pula ditetapkan pada 5 November 2022.

Bagi pengundian awal pula, tarikh 15 November 2022 dipilih.


SPRM beku aset Rohana, ramai lagi akan dipanggil bantu siasatan: Azam

Suruhanjaya Pencegahan Rasuah Malaysia (SPRM) sudah membekukan aset milik bekas Ketua Pegawai Eksekutif (CEO) Astro Malaysia Holdings Bhd (ASTRO), Datuk Rohana Rozhan, sama ada di dalam maupun di luar negara,

Ketua Pesuruhjaya SPRM, Tan Sri Azam Baki berkata tindakan itu bagi membantu siasatan dakwaan bekas eksekutif Goldman Sachs Group Inc, Tim Leissner, bahawa dia diperas ugut wanita itu dalam pembelian sebuah rumah di London menggunakan wang 1Malaysia Development Berhad (1MDB).

Aset yang dibekukan di luar negara itu bernilai kira-kira AS$10 juta (RM41.8 juta), dipercayai rumah yang dibeli Leissner kepada Rohana di London.

Katanya, Rohana disiasat mengikut Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (Amla).

Beliau berkata, SPRM juga akan meneruskan usaha mengesan dan membantu mengembalikan wang milik negara yang ada kaitan dengan kes berkenaan.

Azam turut menjelaskan lebih ramai individu akan dipanggil bagi membantu siasatan dakwaan melibatkan Rohana.

Bagaimanapun beliau tidak menyatakan jika pihaknya akan mengambil keterangan Leissner.

“Buat masa ini saya tidak boleh kongsikan nama-nama lain yang terbabit.

“Perkara lain dalam hal ini ialah kerjasama dengan Pejabat Peguam Negara (AGC) untuk kita mendapatkan apa-apa keterangan daripada pihak di AS,” katanya di sini, hari ini.

Azam berkata, kerjasama antara Pejabat Peguam Negara (AGC) dan pihak di Amerika Syarikat (AS) diperlukan bagi perkara itu.

“Tim Leissner masih beri keterangan di AS, saya rasa kurang enak kalau saya ulas tentang keterangannya. Jadi kita akan dapatkan keterangan lanjut dari pihak AS,” katanya.


Tiada bukti vaksin AstraZeneca punca darah beku

Agensi Ubat-Ubatan Eropah (EMA) memaklumkan bahawa tiada bukti menunjukkan penggunaan vaksin AstraZeneca Covid-19 dihadkan di mana-mana populasi, selepas Jerman menangguhkan penggunaannya kerana bimbang pembekuan darah kepada penerima suntikan.

Pengarah Eksekutif EMA, Emer Cooke berkata, agensinya yang berpangkalan di Amstedam meneruskan kajian terhadap kes baharu dan akan memberi penilaian selanjutnya minggu depan.

Selasa lalu, pakar vaksin bebas di Jerman mengatakan suntikan AstraZeneca tidak boleh diberikan secara rutin kepada individu di bawah usia 60 tahun kerana peningkatan kes pembekuan darah yang dilaporkan beberapa hari selepas divaksin.

Kerajaan Jerman kemudian mengikuti saranan itu dan mengatakan vaksin syarikat Britain-Sweden akan diutamakan untuk individu berusia 60 tahun ke atas, walaupun pengecualian dibuat setelah berunding dengan doktor.

Beberapa negara Eropah sebelum ini menghentikan penggunaan vaksin jenis itu kerana bimbang berlaku pembekuan darah penerimanya.

“Berdasarkan kepada pengetahuan saintifik terbaharu, tidak ada bukti yang menyokong pengehadan vaksin kepada mana-mana populasi,” katanya kepada wartawan, hari ini.

Katanya, penilaian yang dilakukan EMA berdasarkan kepada 62 kes pembekuan darah, termasuk 14 kematian di seluruh dunia yang dilaporkan kepada EMA pada 22 Mac lalu.

Pihak kesihatan Jerman mengatakan sehingga 29 Mac mereka menerima 31 laporan pembekuan darah di kepala penerima vaksin AstraZeneca dan daripada jumlah itu sembilan membabitkan kematian. – Agensi


[KEMAS KINI] Rekod tertinggi 7,289 kes, 60 kematian, KP Kesihatan beri amaran

Sebanyak 7,289 jangkitan baharu Covid-19 dilaporkan di seluruh negara dalam tempoh 24 jam sehingga 12 tengah hari tadi, sekali gus menyaksikan ianya adalah jumlah tertinggi sejak pandemik melanda negara.

Ketua Pengarah Kesihatan, Tan Sri Dr Noor Hisham Abdullah berkata Selangor terus mencatat kes tertinggi dengan 2,642 jangkitan, diikuti Johor (664 kes), dan Kuala Lumpur (604 kes).

Sebanyak 60 kematian dicatatkan dalam tempoh itu dengan 59 daripadanya adalah warganegara, menjadikan kumulatif kematian sebanyak 2,369, katanya.

Dr Noor Hisham berkata, sepanjang tempoh itu juga 3,789 individu sembuh menjadikan keseluruhan kes sembuh kepada 460,062 atau 87.5 peratus, sementara 63,458 adalah kes aktif.

Beliau berkata, 726 pesakit dirawat di unit rawatan rapi dengan 373 daripadanya memerlukan bantuan alat pernafasan.

Terdahulu beliau memberi amaran kemungkinan kes Covid-19 di negara ini mencetuskan lonjakan terburuk jika berdasarkan trend kenaikan yang berlaku sekarang.

Dalam satu kenyataan di laman Twitternya hari ini, beliau memuat naik grafik berkaitan kenaikan kes Covid-19 yang bermula pada 1 April lalu.

Covid-19: Bersiap sedia hadapi yang terburuk, kata KP Kesihatan


Ahli UMNO keluar parti, itu hak masing-masing : Loke

DAP tidak melihat kehadiran mereka ke Dewan Merdeka Pusat Dagangan Dunia Kuala Lumpur (WTCKL) pada Konvensyen Nasional Kerajaan Perpaduan 2023 sebagai satu isu hingga mencetus ahli UMNO itu keluar parti seperti yang digembar-gemburkan.

Setiausaha Agong DAP, Anthony Loke berkata kehadiran DAP di bangunan yang sinonim dengan bangunan keramat UMNO itu sebagai sebahagian kerajaan perpaduan.

“Saya tak dengar pun ada ahli parti itu (UMNO) tunjuk protes (keluar parti). Itu hak masing-masing, saya tak tahu. Sama ada mereka nak protes atau sebaliknya, itu terpulang.

“Pada hari itu, seperti yang kita nyatakan dengan jelas, kita bukan membawa topik parti kita tapi perhimpunan kerajaan perpaduan. Ahad lalu itu adalah satu himpunan yang merangkumi semua kekuatan dalam kerajaan.

“Sebab itu kita tidak pakai uniform parti masing-masing. Semuanya berbaju putih untuk menunjukkan kesatuan dan masing-masing hadir dengan satu semangat bahawa kita hendak mendukung kerajaan perpaduan tanpa melihat topik politik masing-masing.

“(Walaupun) saya hadir sebagai Setiausaha Agong DAP, saya berucap sebagai seorang pemimpin dalam kerajaan perpaduan,” katanya kepada pemberita ketika ditemui pada satu program di Seremban, hari ini.

Baru-baru ini, Presiden Muafakat Nasional (MN) yang juga bekas pemimpin kanan UMNO, Tan Sri Annuar Musa dilapor meramalkan UMNO akan terus ditolak pada Pilihan Raya Negeri (PRN) dan Pilihan Raya Umum (PRU) akan datang.

Kata Annuar, kehadiran puak sosialis liberalis DAP ke WTCKL pada Ahad lalu itu akan mendorong jutaan rakyat termasuk ahli UMNO meninggalkan parti itu.

Mengulas lanjut, Loke berkata dakwaan tersebut tidak memberi kesan kepada gabungan Pakatan Harapan dan Barisan Nasional (PH-BN) dalam kerajaan perpaduan.

“Macam-macam dakwaan tapi saya dengar dakwaan itu daripada orang yang sudah keluar daripada UMNO, itu terpulanglah,” katanya.


Tak wajar kerajaan dijatuhkan, kata Puad

Datuk Dr Mohd Puad Zarkashi menyifatkan usaha untuk menjatuhkan kerajaan campuran sebagai tidak wajar ketika ini.

Ahli Majlis Kerja Tertinggi (MT) UMNO itu berkata kerajaan campuran perlu dipertahankan, malah menggesa parti politik serta pemimpin Kerajaan Perpaduan diingatkan tidak menjadi musuh dalam selimut.

“Titah Sultan Johor supaya Kerajaan Perpaduan tidak diganggu gugat adalah teguran kepada pelampau politik yang tidak serik dengan pengalaman pahit pertukaran tiga Perdana Menteri sebelum ini.

“Maka, jangan ada parti atau ahli Parlimen di pihak Kerajaan Perpaduan membuat langkah menikam dari dalam. Jangan terbabit proses jual beli politik dengan pihak lawan,” katanya dalam hantaran Facebook hari ini.

Puad berkata, titah Sultan Johor cukup jelas dan amat wajar kerana idea Kerajaan Perpaduan adalah titah Yang di-Pertuan Agong serta Raja-Raja Melayu untuk menyelesaikan kebuntuan penubuhan kerajaan selepas Pilihan Raya Umum Ke-15 (PRU-15).

“Hentikan desas desus, provokasi, niat dan perancangan untuk menukar Kerajaan Perpaduan, terutama oleh pihak lawan. Peluang sudah diberi melalui peti undi di PRU-15,” katanya.

Kerajaan campuran ketika ini dilihat berdepan tekanan kerana kegagalan menangani permasalahan rakyat, disamping tidak menunaikan janji semasa PRU-15 lalu.


Strategi, dasar kesihatan PPN tunjukkan kesan positif: PM

Perdana Menteri Datuk Seri Ismail Sabri Yaakob berkata strategi dan dasar kesihatan di bawah Pelan Pemulihan Negara (PPN) menunjukkan kesan positif dan manfaatnya bakal dinikmati di seluruh negara dalam tempoh terdekat.

Dalam kenyataan hari ini beliau berkata lebih 13.3 juta individu atau 56.9 peratus daripada populasi dewasa di negara ini telah lengkap menerima suntikan vaksin Covid-19 masing-masing.

Menurutnya sehingga kini lebih 18.4 juta individu atau 78.9 peratus populasi dewasa pula telah menerima dos pertama masing-masing.

Dasar dan strategi PPN itu diperkenalkan ketika pentadbiran Kerajaan Perikatan Nasional (PN) pimpinan Tan Sri Muhyiddin Yassin.

Beliau turut mengumumkan Labuan menjadi wilayah pertama di negara ini yang beralih ke Fasa Empat PPN selepas 92.4 peratus daripada populasi dewasanya mencapai imuniti kelompok.

Perdana Menteri, turut mengumumkan Negeri Sembilan kini memasuki Fasa Dua PPN dan kedua-duanya berkuat kuasa pada 26 Ogos ini.

Beliau berkata, keputusan untuk membenarkan Labuan beralih ke Fasa Empat dibuat berdasarkan kepada kadar vaksinasi lengkap dua dos bawah Program Imunisasi Covid-19 Kebangsaan (PICK) selain disokong data yang menunjukkan trend kes positif Covid-19 harian yang menurun kepada satu digit secara konsisten selama 12 hari berturut-turut.

Katanya, kadar penggunaan katil di unit rawatan rapi (ICU) di Labuan kini menurun ke angka sifar atau 0 peratus berbanding 30 peratus pada bulan sebelumnya.

“Mengambil kira keputusan Mesyuarat Jawatankuasa Khas Majlis Keselamatan Negara (MKN) dan atas nasihat Kementerian Kesihatan (KKM), kerajaan hari ini mengumumkan peralihan Fasa PPN di Labuan daripada Fasa Tiga kepada Fasa Empat,” katanya.

Dengan peralihan itu, penduduk di Labuan kini boleh menikmati kelonggaran semua sektor ekonomi dibenarkan beroperasi dengan kapasiti pekerja 100 peratus, tertakluk kepada Prosedur Operasi Standard (SOP) yang berkuat kuasa dan seminar, bengkel, kursus, dan aktiviti berkaitan mesyuarat bersemuka dibenarkan dengan kapasiti ruang 50 peratus.

Mereka juga boleh mengadakan majlis sosial seperti kenduri-kendara, sambutan perayaan, pertunangan, ‘retreat’ dan ‘reunion’ dengan had 50 peratus berdasarkan kapasiti premis atau dewan serta mengamalkan penjarakan fizikal.

Katanya, statistik mengikut negeri yang lengkap dua dos ialah Sarawak membabitkan 1,744,895 individu atau 85.4 peratus; Lembah Klang 5,250,427 (85.2 peratus); Negeri Sembilan 588,880 (72.3 peratus); Perlis 113,124 (62.4 peratus); Pulau Pinang 643,909 (47.1 peratus); Melaka 316,899 (46.8 peratus); dan Terengganu 346,163 (42.8 peratus).

“Di Pahang pula, kadar vaksinasi pula berjumlah 502,644 (42.7 peratus), Perak 771,988 (41.4 peratus), Johor 1,052,497 (38.8 peratus), Kedah 589,604 (38.3 peratus), Kelantan 465,245 (37.6 peratus) dan Sabah 866,228 (31.4 peratus),” katanya.

Perdana Menteri bagaimanapun mengingatkan seluruh rakyat untuk terus mematuhi prosedur operasi standard dan amalkan kawalan kendiri demi menjaga keselamatan diri dan keluarga.

Beliau menegaskan, pihak Polis Diraja Malaysia (PDRM) bersama agensi penguatkuasaan lain juga akan mempertingkatkan kawalan dari segi sekatan jalan raya (SJR) bagi mengawal pergerakan rentas negeri, sekali gus mengekang penularan jangkitan Covid-19 di seluruh negara.


Vaksin berkesan, kadar kematian dos lengkap 0.01 peratus: Khairy

Khairy Jamaluddin Abu Bakar menjelaskan vaksin yang diberikan kepada orang ramai berkesan dalam memberi perlindungan daripada Covid-19, malah kadar kematian bagi individu yang lengkap dos juga rendah.

Menteri Kesihatan berkata kadar kematian dalam kalangan 14 juta individu yang menerima dos vaksin lengkap adalah 0.01 peratus atau 1,400 kes. Kadar tersebut tidak tidak mengambil kira jenis vaksin yang diberikan.

Jelasnya, kajian populasi kendalian Institut Kesihatan Nasional (NIH) itu turut menunjukkan kadar kemasukan ke unit rawatan rapi (ICU) dalam kalangan individu yang mempunyai sejarah imunisasi lengkap ialah 0.007 peratus atau 980 kes.

“Ini menunjukkan walaupun ada kematian direkodkan dalam kalangan mereka yang sudah lengkap suntikan imunisasi, vaksin masih berkesan.

“Perlu diingat vaksin bukan perlindungan 100 peratus, tetapi ia mampu membendung seseorang mengalami risiko gejala teruk dan kematian apabila dijangkiti.

“Keberkesanan vaksin ini dicatatkan meskipun berlaku penularan jangkitan disebabkan varian membimbangkan (VOC) seperti delta,” katanya pada sesi penggulungan di Dewan Rakyat hari ini.

Program Imunisasi Covid-19 Kebangsaan (PICK) yang dilancarkan 24 Februari lalu sudah mencapai sasaran awal apabila 80 peratus populasi dewasa di Malaysia melengkapkan suntikan vaksin masing-masing.

Dalam melawan penularan Covid-19, kerajaan giat melaksanakan program vaksin besar-besaran bagi mencapai imuniti berkelompok dengan segera dengan memastikan semua rakyat menerima dos lengkap vaksin.


Penerima BKC Fasa 2 terima bayaran Khamis ini

Pembayaran Fasa 2 Bantuan Khas Covid-19 (BKC) akan dibuat mulai Khamis ini (25 Nov) dengan peruntukan RM300 juta.

Perdana Menteri Datuk Seri Ismail Sabri Yaakob dalam kenyataan hari ini berkata bayaran kedua itu akan melibatkan 700,000 penerima isi rumah, individu bujang dan warga emas yang tergolong dalam kategori miskin.

“Seperti semua sedia maklum, pembayaran Fasa 1 BKC telah selesai dibuat pada bulan September yang lalu dengan peruntukan sebanyak RM3.1 bilion dan memanfaatkan hampir 10 juta penerima.

“Pembayaran seterusnya iaitu Fasa 3 BKC akan dilaksanakan mengikut jadual yang telah ditetapkan pada bulan Disember melibatkan peruntukan sebanyak RM1.2 bilion untuk 3.8 juta penerima isi rumah kategori miskin dan B40,” katanya lapor Bernama.

Bagi penerima isi rumah, warga emas dan individu bujang bayaran akan terus dikreditkan ke dalam akaun mereka manakala penerima yang tidak mempunyai akaun bank termasuk di Sabah dan Sarawak pembayaran melalui cawangan Bank Simpanan Nasional (BSN).

Semakan status kelulusan BKC boleh dibuat melalui Portal BKC https://bkc.hasil.gov.my.

Ismail Sabri menegaskan kerajaan sentiasa peka terhadap keluh-kesah rakyat dan berharap pembayaran BKC itu mampu meringankan beban rakyat yang masih terkesan akibat pandemik Covid-19.

“Bagi memastikan kesejahteraan Keluarga Malaysia, kerajaan juga akan terus komited memastikan bantuan yang disediakan dapat disalurkan secara berkesan,” katanya.

BKC merupakan sebahagian daripada inisiatif Pakej Perlindungan Rakyat dan Pemulihan Ekonomi (PEMULIH), selain bayaran tambahan kepada pakej rangsangan ekonomi.

Pada 28 Jun lepas, kerajaan mengumumkan pakej PEMULIH sebagai antara inisiatif pemberian bantuan menyeluruh kepada rakyat dalam mengharungi kesan akibat pandemik Covid-19.

Di bawah BKC, kategori miskin tegar, isi rumah akan menerima RM1,300; warga emas sebatang kara (RM500) dan bujang (RM500).

Bagi kategori B40, isi rumah akan menerima RM800, warga emas sebatang kara (RM200) dan bujang (RM200) manakala kategori M40, isi rumah layak menerima RM250, warga emas sebatang kara (RM100) dan bujang (RM100).


Sarawak Report buat tuduhan palsu pertemuan singkat PM-Agong

Artikel terbaharu yang dikeluarkan Sarawak Report adalah palsu yang dilihat cuba melaga-lagakan Yang di-Pertuan Agong dan Perdana Menteri Tan Sri Muhyiddin Yassin dengan gambaran kononnya pertemuan baru-baru ini berlangsung secara singkat.

Portal dimiliki wartawan asing tersebut membuat tuduhan tidak tepat kononnya pertemuan pada Rabu berlangsung dengan singkat dan Yang di-Pertuan Agong murka terhadap kerajaan Perikatan Nasional (PN), walhal pertemuan tersebut sebenarnya berlangsung selama 45 minit dan perbincangan berlangsung dengan keadaan tenang tidak seperti yang digambarkan portal tersebut.

“Paling ketara mengatakan Perdana Menteri mengadap YDP Agong selama 5 minit, padahal ia berlangsung selama 45 minit.

“Hubungan diantara DYMM YDP Agong dan YAB Perdana Menteri amat baik. YDP Agong seorang yang bijaksana dan memahami keperluan sebuah kerajaan yang stabil,” kata sumber Pejabat Perdana Menteri kepada Agenda Daily hari ini.

Jelas sumber lagi, Muhyiddin turut membentangkan kepada Kabinet berhubung usul undi percaya dicadangkan semasa menghadap Yang di-Pertuan Agong yang akan dibawa ke Parlimen pada September dan tuduhan berlaku penipuan tidak benar sama sekali memandangkan terdapat catatan minit mesyuarat semasa pertemuan tersebut.

“Perdana Menteri juga telah menyebutnya semasa mesyuarat kabinet tentang Baginda Tuanku berkenan undi percaya terhadap beliau dibawa ke Parlimen. Majlis menghadap berlangsung dalam suasana yang mesra dan berterus terang.

“Perkara-perkara ini biasanya dicatatkan dalam minit mesyuarat kabinet yang juga akan dibaca oleh Baginda Tuanku. Tak mungkin Perdana Menteri nak berbohong kepada kabinet mengenai butiran perbincangan beliau dengan Baginda Tuanku,” kata sumber lagi.

Tindakan laporan palsu tersebut disiarkan menurut sumber sebagai langkah pihak tertentu dalam UMNO yang mempunyai kepentingan peribadi dan berhasrat untuk terus menekan Ahli-Ahli Parlimen UMNO supaya menarik sokongan terhadap Muhyiddin.

“Penyebaran berita palsu dan pembohongan ini sengaja dibuat oleh pihak-pihak tertentu untuk menekan Ahli-Ahli Parlimen (MP) UMNO menarik sokongan kepada Perdana Menteri,” ujarnya lagi.

UMNO semalam sudah memberi amaran kepada semua MP mereka untuk menarik sokongan terhadap kerajaan PN dan Muhyiddin.

Tular dalam media sosial semalam juga berhubung sepucuk surat yang menuntut menuntut Menteri dan Timbalan Menteri UMNO supaya meletak jawatan dengan segera.


Zahid, Najib patut bimbang UMNO jadi minoriti dalam kerajaan diketuai Anwar

Cerita dan hujah yang dijaja Presiden UMNO, Datuk Seri Ahmad Zahid Hamidi dan rakannya, Datuk Seri Najib Razak dikalangan pemimpin akar umbi bagi menjayakan kerjasama dengan Ketua Pembangkang Datuk Seri Anwar Ibrahim adalah demi selamatkan negara.

Perkara tersebut didedahkan seorang Ketua UMNO Bahagian yang menerima panggilan daripada kedua-dua pemimpin atasan tersebut yang cuba menjelaskan pendirian parti berhubung keputusan Majlis Tertinggi baru-baru ini.

“Kedua-dua mereka mahu menyelamatkan negara, kononnya menyelamatkan rakyat dan apabila berjaya kerjasama dengan Anwar negara dapat diselamatkan.

“Cerita dan naratif ini diterangkan kepada pemimpin akar umbi, ia susulan terdapat laporan hampir 100 Ketua Bahagian kini melancarkan gerakan untuk menyingkirkan Zahid sebagai Presiden,” kata sumber yang juga seorang Ketua UMNO Bahagian.

Sumber parti memberitahu Zahid dan Najib berwaspada dan tidak mengambil mudah selepas pendedahan Agenda Daily mengenai gerakan pemimpin akar umbi yang sedang berjalan ketika ini, malah difahamkan turut menghantar pengintip bagi mengorek maklumat perjumpaan melibatkan kumpulan kem Timbalan Perdana Menteri Datuk Seri Ismail Sabri Yaakob.

Kem Ismail Sabri dan bersama kem Ahli Parlimen Sembrong, Datuk Seri Hishammuddin Hussein kini rancak menggerakkan pemimpin akar umbi seluruh negara untuk menentang Zahid yang mahu membawa UMNO untuk bersama Anwar.

Selain itu, sumber Agenda Daily juga mendedahkan Najib yang masih mempunyai pengaruh dikalangan akar umbi UMNO sudah menghubungi beberapa Ketua UMNO Bahagian sejurus mendapat tahu wujud gerakan untuk menyingkirkan Zahid yang sedang berjalan ketika ini.

Najib terpaksa bergantung kepada Zahid bagi menjayakan pakatan bersama Anwar, sekiranya gagal rancangan mereka ia bermakna peluang untuk terselamat daripada kes-kes mahkamah akan tertutup.

Malah, komitmen yang diberikan Anwar yang sudah berjaya menyakinkan DAP untuk menerima kumpulan Kluster Mahkamah dalam perancangan pakatan bersama merupakan satu berita baik buat mereka berdua kerana sekurang-kurangnya ia dapat memberi kelegaan sedikit.

Bagaimanapun, Zahid dan Najib kini bakal berdepan gelombang akar umbi yang tidak sependapat dan tidak bersetuju dengan perancangan untuk melantik Anwar sebagai Perdana Menteri dan menjadi rakan kongsi dengan DAP.

Walaupun sudah memiliki sokongan beberapa Ahli Parlimen (MP) UMNO yang bersama mereka untuk tidak menyokong kerajaan Perikatan Nasional (PN) bawah Perdana Menteri Tan Sri Muhyiddin Yassin, jumlah tersebut masih belum menyakinkan.

Rancangan sebenar Zahid dan Najib adalah sekurang-kurangnya mendapatkan 15 MP UMNO, tetapi jumlah tersebut masih tidak mencukupi kuota yang dikehendaki Anwar.

Kebimbangan Zahid dan Najib adalah apabila hanya sekumpulan kecil MP yang mengikut perancangan mereka untuk bekerjasama dengan Anwar, ia pasti akan mengakibatkan UMNO menjadi minoriti dalam kerajaan yang dibentuk bersama blok pembangkang nanti.

Kumpulan yang setia dengan Muhyiddin nampaknya kekal dengan pendirian dan tidak berganjak untuk kekal menolak kerjasama dengan Anwar dan DAP, ia memaksa Zahid dan Najib menggunakan alasan dengan memberi tekanan langkah yang sedang dilakukan UMNO adalah demi menyelamatkan negara.

“Jika hanya 12 MP UMNO bersama Najib dan Zahid, mereka akan menjadi minoriti dalam kerajaan baharu yang dipimpin Anwar dan pasti DAP akan menjadi abang besar.

“Sekiranya ini berlaku, ahli-ahli UMNO akan mula hilang keyakinan dan kepercayaan terhadap Zahid dan Najib yang nampaknya sedia bekerjasama dengan musuh sehingga menjadi punca kepada perpecahan UMNO,” kata sumber itu lagi.


Penyelamat jumpa tumpahan minyak kapal selam Indonesia

Pasukan penyelamat Indonesia yang mencari kapal selam yang dilaporkan hilang bersama 53 anak kapal menjumpai tumpahan minyak berhampiran lokasi ia mula-mula menyelam, kata pihak berkuasa.

Kapal selam berusia 44 tahun itu, KRI Nanggala-402, sedang melakukan latihan torpedo di perairan utara Pulau Bali, tetapi gagal memaklumkan keputusan ujian seperti ditetapkan, kata jurucakap Tentera Nasional Indonesia (Angkatan Laut).

Jurucakap itu berkata, kemungkinan ketika mula menyelam, bekalan elektrik terputus. Jadi kawalan juga hilang dan prosedur kecemasan tidak dapat dilakukan dan kapal itu tenggelam pada kedalaman 600 hingga 700 meter.

Kementerian Pertahanan Indonesia dalam kenyataan terbaharu berkata, dua kapal Angkatan Laut dengan kemudahan sonar dihantar ke lokasi tumpahan minyak itu.

“Kami masih mencari di sekitar perairan Pulau Bali, 96 kilometer dari Bali,” kata Panglima TNI Hadi Tjahjanto. Beliau menyatakan hubungan dengan kapal selam itu terputus jam 4.30 pagi Rabu waktu Indonesia timur.

Kapal selam itu dikatakan mampu menahan tekanan kedalaman sehingga 250 meter.

Tumpahan minyak yang dijumpai itu juga mungkin kerana berlaku kerosakan kepada tangkinya, atau boleh jadi ia adalah isyarat daripada kru.

KRI Nanggala-402 seberat 1,395 tan dibina di Jerman pada 1977, dan menyertai armada tentera Indonesia pada 1981. Ia menjalani proses baik pulih di Korea Selatan selama dua tahun dan siap pada 2012. – Agensi


Ada cadangan roboh Stadium Shah Alam, kata MB Selangor

Menteri Besar Selangor Datuk Seri Amirudin Shari tidak menafikan adanya cadangan untuk merobohkan Stadium Shah Alam.

Bagaimanapun, Amirudin berkata pihaknya akan menjelaskan secara terperinci mengenai cadangan pembangunan terbaharu stadium tersebut pada 16 Julai ini, lapor Bernama.

“Ia (meruntuhkan stadium) merupakan satu pilihan sejak dari awal lagi.

“Kita akan jelaskan kemungkinan pada 16 Julai bersempena hari pembukaan Stadium Shah Alam, sekarang masih pramatang tidak elok untuk saya huraikan sebab ia melibatkan perbincangan dengan banyak pihak,” katanya kepada pemberita selepas merasmikan Jelajah Selangor Penyayang di Stadium Utama Kuala Selangor semalam.

Beliau berkata stadium itu mempunyai pelbagai masalah antaranya bumbung, sistem perpaipan dan padang.

“Sebenarnya pihak Persatuan Bola Sepak Malaysia (FAM) beri status kurang selamat (kepada Stadium Shah Alam) kerana bumbung stadium yang terbang… Jadi kita bincang dengan FAM bagaimana nak buat, jika kita baiki dengan segera, kita hanya betulkan bumbung tetapi yang lain akan kekal masalah. Kita tidak mahu ia seperti itu,” katanya.

Amirudin berkata cadangan pembangunan stadium itu akan mengambil masa sekurang-kurang dua tahun selain dijangka siap seiring dengan pembinaan Aliran Transit Ringan (LRT) 3 dijajaran berdekatan.

“Sudah pasti kita tidak mahu ketinggalan dari sudut teknologi, kalau kita mahu buat, kita buat bagi sempurna selain, cadangan pembangunan ini telah dinilai oleh kumpulan profesional secara teknikal,” katanya.


Arab Saudi ramal suhu di Madinah cecah 50 darjah Celsius hari ini

Pusat Meteorologi Kebangsaan (NCM) Arab Saudi memberi amaran bahawa beberapa wilayah di negara itu akan menyaksikan gelombang panas bermula dari Ahad dan akan berterusan sehingga Rabu depan.

NCM menjangkakan bahawa gelombang haba akan mencecah 50 darjah Celsius di beberapa wilayah.

Agensi itu juga menjangkakan bahawa suhu maksimum di kebanyakan wilayah timur (Al-Sharqiya) dan bahagian antara Madinah dan Yanbu masing-masing akan mencapai 47 dan 50 darjah Celsius.

Bagi bahagian timur wilayah Riyadh, Al-Qassim dan sempadan utara, dijangka akan menyaksikan suhu antara 45 dan 47 darjah Celsius.

NCM menyeru semua pihak mengambil langkah berjaga-jaga, dan juga meminta mereka untuk mematuhi arahan pihak berkuasa yang berwibawa bagi menjamin keselamatan.

Kementerian Sumber Manusia dan Pembangunan Sosial (MHRSD) mula mengenakan larangan bekerja di bawah matahari mulai 12 tengah hari hingga 3 petang untuk tempoh tiga bulan berkuat kuasa Rabu, 15 Jun lalu.

Larangan itu, yang akan meliputi semua syarikat dan sektor swasta, akan berterusan sehingga 15 September 2022.

Jurucakap kementerian itu, Saad Al-Hammad berkata penalti berjumlah SR3,000 bagi setiap pekerja akan dikenakan ke atas majikan sekiranya melanggar peraturan berkenaan.

Jumlah denda itu akan berlipat kali ganda dengan jumlah pekerja yang terlibat dalam pelanggaran larangan kerja tengah hari, katanya.

Penalti itu juga termasuk menutup syarikat terbabit untuk tempoh tidak melebihi 30 hari, atau menutupnya secara kekal. – Agensi


Wang 1MDB: MB Perak, pemimpin UMNO gagal cabar notis SPRM

Tiga puluh satu individu, termasuk Menteri Besar Perak Datuk Seri Saarani Mohamad, gagal dalam usaha mereka untuk mencabar notis kompaun yang dikeluarkan Suruhanjaya Pencegahan Rasuah Malaysia (SPRM) tiga tahun lalu, berhubung dakwaan menerima wang yang berasal daripada 1Malaysia Development Bhd (1MDB).

Ini susulan keputusan Mahkamah Persekutuan hari ini yang menolak permohonan individu terbabit untuk kebenaran meneruskan rayuan mereka di Mahkamah Persekutuan terhadap keputusan Mahkamah Tinggi itu, lapor Bernama.

Pada 27 Februari 2020 lalu Mahkamah Tinggi, tidak membenarkan permohonan individu terbabit untuk mendapatkan kebenaran memulakan semakan kehakiman bagi mencabar notis kompaun itu, manakala Mahkamah Rayuan mengekalkan keputusan dengan menolak rayuan mereka pada 15 Oktober tahun lepas.

Semua 31 individu terbabit mewakili UMNO dan Barisan Nasional (BN) yang telah diberikan notis kompaun oleh SPRM. Mereka termasuk Saarani yang mewakili UMNO Perak, Ahli Majlis Tertinggi UMNO Tan Sri Shahrir Samad dan bekas Ahli Parlimen Pulai Datuk Nur Jazlan Mohamed.

Hakim Mahkamah Persekutuan Datuk Seri Hasnah Mohammed Hashim yang bersidang sendirian berpendapat bahawa tiada isu baharu yang dibangkitkan untuk diputuskan oleh mahkamah itu.

Justeru, Hakim Hasnah berkata permohonan kebenaran merayu tidak memenuhi syarat ambang di bawah Seksyen 96 (a) Akta Mahkamah Kehakiman 1964.

Beliau tidak memberikan sebarang kos kerana Peguam Kanan Persekutuan Ahmad Hanir Hambaly @Arwi yang mewakili SPRM dan ketua pesuruhjayanya tidak meminta kos.

Dalam permohonan mereka, individu terbabit mahu perintah untuk mengisytiharkan bahawa kompaun yang dikeluarkan oleh SPRM pada 7 Oktober 2019, adalah terbatal dan tidak sah.

Mereka juga memohon perintah untuk membatalkan notis kompaun dan mahu perintah injunksi untuk menghentikan SPRM daripada menguatkuasakan kompaun atau meneruskan pendakwaan.

Terdahulu, peguam Mohamed Shahrul Fazli Kamarulzaman yang mewakili individu terbabit memohon mahkamah memberikan kebenaran merayu bagi memutuskan lapan persoalan undang-undang, dengan berkata pengeluaran notis kompaun itu adalah keputusan pentadbiran SPRM yang boleh tertakluk kepada semakan kehakiman.

Bagaimanapun, Ahmad Hanir berhujah bahawa keputusan yang cuba dicabar individu itu adalah akademik kerana tawaran untuk menerima kompaun itu telah luput, sambil menambah mereka diberi tempoh 14 hari daripada tarikh pengeluaran notis pada 7 Oktober 2019, untuk menerima atau menolaknya.


Malu ditipu syarikat “scam” vaksin, Ketua Menteri Pulau Pinang minta maaf

Susulan pendedahan penipuan derma syarikat “scam” vaksin Covid-19, Ketua Menteri DAP Pulau Pinang Chow Kon Yeow yang malu hari ini terpaksa membuat permohonan maaf kepada Menteri Sains, Teknologi Dan Inovasi Khairy Jamaluddin Abu Bakar dan kerajaan pusat.

Kon Yeow mengakui kesilapannya berhubung isu derma vaksin tersebut selepas pendedahan syarikat yang menawarkan tawaran dua juta dos vaksin Covid-19 itu tidak wujud oleh Khairy baru-baru ini.

Malahan, Khairy juga sudah mengarahkan pegawainya menghubungi individu yang dikatakan mahu menderma vaksin tersebut dan mendapati tiada sebarang tawaran dibuat kepada Kerajaan Negeri Pulau Pinang.

“Saya mengambil kesempatan ini memohon maaf kerana tercetusnya kontroversi ini, dan berharap kita akan meneruskan segala usaha dalam menghadapi cabaran pandemik Covid-19 seterusnya demi kebaikan seluruh rakyat di negara ini,” katanya.

Kerajaan Pulau Pinang sebelum ini dibidas Menteri Penyelaras Program Imunisasi Covid-19 Kebangsaan (PICK) Khairy yang menjelaskan kerajaan negeri itu tertipu dengan sebuah scam palsu kononnya ia menerima tawaran sebanyak dua juta dos vaksin percuma daripada sebuah syarikat.

Khairy berkata siasatan ke atas tawaran itu tidak temui sebarang keterangan yang membuktikan kewujudan syarikat berkenaan, mahupun penulis surat tawaran itu, yang memperkenalkan dirinya sebagai pengarah urusan syarikat berkenaan.

Pemeriksaan rekod syarikat di Hong Kong mendapati syarikat berkenaan tidak wujud, malah tiada sesiapa pun mengenali penulis surat itu, yang dikatakan menetap di Kota Kinabalu.

Dalam pada itu, Kon Yeow pula mengambil sikap mencari salah syarikat tersebut selepas pendedahan Khairy berkenaan.

Beliau juga meminta pengarah syarikat itu tampil memberi penjelasan dan menunjukkan bukti bagi membersihkan nama mereka.

Sementara itu, bekas ketua menteri, Lim Guan Eng juga sudah membuat permohonan maaf terhadap isu tersebut.


Shahidan sindir MP UMNO-BN dipinggir daripada Kabinet, hampa kena game?

Datuk Seri Shahidan Kassim memberi sindiran sini kepada Ahli Parlimen (MP) UMNO-Barisan Nasional (BN) yang tersisih daripada barisan Kabinet kerajaan baharu Pakatan Harapan (PH) yang diumumkan semalam.

Ahli Parlimen Arau itu yang menggepalai Perikatan Nasional (PN) sehingga menyaksikan UMNO-BN tersungkur di Perlis berkata sedih melihat mereka yang dipinggirkan daripada kerajaan PH-BN tersebut walaupun kuat membodek Presiden UMNO, Datuk Seri Ahmad Zahid Hamidi.

“Saya sedih orang-orang kanan UMNO/BN dipinggirkan dari Kerajaan Persekutuan,” katanya dalam satu hantaran di Facebook hari ini.

Shahidan dalam hantaran tersebut menyenaraikan nama MP UMNO-BN yang nama mereka tidak tersenarai dalam barisan Kabinet diumumkan cikgu Zahid yang juga Perdana Menteri Datuk Seri Anwar Ibrahim:

Datuk Seri Shamsul Anuar Nasarah

Dato Dr. Noraini Ahmad

Datuk Seri Ahmad Maslan

Dato’ Seri Hishamuddin Hussein

Datuk Seri Johari Abdul Ghani

Datuk Seri Jalaluddin Alias

Datuk Seri Saravanan

Datuk Seri Wee Ka Siong

Datuk Ir Hasni Mohammad

Datuk Seri Bung Moktar

Dato’ Seri Abdul Rahman Mohamad

Dalam hantaran itu lagi, Shahidan mempersoalkan sama ada MP UMNO-BN itu dipermainkan Zahid apabila nama mereka tidak berada dalam barisan Kabinet tersebut dan meminta mereka bersabar.

“Sabarlah wahai sahabat,Hampa kena GAME? Saya sedia menghulurkan tangan ,” ujarnya lagi.

Untuk rekod, Anwar semalam mengumumkan barisan Kabinetnya yang menyaksikan Zahid walaupun berdepan kes mahkamah masih dilantik sebagai Timbalan Perdana Menteri (TPM).

UMNO menerima enam portfolio menteri daripada senarai Kabinet diumumkan Anwar semalam dan dua daripadanya adalah calon UMNO yang tewas dalam Pilihan Raya Umum Ke-15 (PRU-15) tetapi masih dilantik sebagai Menteri penuh dalam kerajaan.

Sementara itu, tiadak wakil daripada MIC dan MCA yang dilantik dalam kerajaan baharu diumumkan Anwar semalam.

Selain Zahid, turut dilantik adalah Timbalan Presiden UMNO, Datuk Seri Mohamad Hasan (Menteri Pertahanan), Datuk Seri Azalina Othman Said (Menteri di Jabatan Perdana Menteri Undang-undang dan Reformasi Institusi), dan Datuk Seri Khaled Nordin (Menteri Pendidikan Tinggi).

Calon BN Parlimen Kuala Selangor, Tengku Datuk Seri Zafrul Tengku Abdul Aziz walaupun tewas semasa PRU-15 lalu turut diumumkan sebagai Menteri Perdagangan Antarabangsa.


Caprice disaman ahli perniagaan didakwa fitnah kes bekas isteri

Datuk SM Faisal SM Nasimuddin Kamal memfailkan saman terhadap penyanyi rap Caprice, atas dakwaan memuat naik hantaran berbaur fitnah di Instagram miliknya, yang mengaitkan ahli perniagaan itu dengan kes bekas isterinya Emilia Hanafi.

SM Faisal, 43, selaku plaintif memfailkan saman itu di Mahkamah Sesyen di sini, menerusi Tetuan Akberdin & Co pada 15 Ogos lepas dengan menamakan Caprice atau nama sebenarnya Ariz Ramli, 36, sebagai defendan, lapor Bernama.

Berdasarkan pernyataan tuntutan, SM Faisal mendakwa pada 27 Jun lepas, Mahkamah Tinggi Syariah Kuala Lumpur memerintahkan Emilia menjalani hukuman penjara selama tujuh hari, selepas didapati gagal mematuhi perintah pengkomitan mahkamah.

Dakwa plaintif, insiden tersebut diuar-uarkan dan dimanipulasi oleh Emilia atau pihak tertentu dengan berniat jahat (mala fide), melalui media massa atau elektronik secara meluas tanpa sebarang rujukan atau klarifikasi daripada pihak plaintif atau Mahkamah Syariah, berhubung kedudukan sebenar kes membabitkan plaintif dan bekas isterinya di Mahkamah Syariah.

SM Faisal mendakwa sehari selepas itu (28 Jun), defendan memburukkan plaintif atau Mahkamah Syariah dengan memuat naik video dan hantaran memfitnah, di Instagram defendan.

“Hantaran memfitnah itu mendapat publisiti meluas kerana defendan mempunyai lebih kurang 1.5 juta pengikut di Instagramnya dan hantaran tersebut dilihat atau disukai kira-kira 14,500 orang,” dakwa plaintif.

SM Faisal mendakwa hantaran fitnah itu antara lain membawa maksud bahawa beliau seorang lelaki yang kejam dan semberono mahu memenjarakan bekas isterinya, selain tidak bertimbang rasa dan bertindak agresif terhadap kaum wanita atau kanak-kanak.

Menurut plaintif, tindakan defendan itu menyebabkan beliau tertekan dari segi emosi selain dicemuh dalam kalangan masyarakat umum.

Dakwa ahli perniagaan itu, satu surat tuntutan bertarikh 7 Julai lepas telah dihantar bagi memohon supaya defendan menarik balik hantaran itu selain memohon maaf kepada plaintif, namun defendan gagal memenuhi tuntutan tersebut.

Turut dipohon perintah injunksi supaya defendan mengeluarkan dan memadamkan hantaran fitnah itu, selain memohon perintah untuk menghalang defendan atau wakilnya daripada mengganggu dan mengugut plaintif serta ahli keluarganya, sama ada secara lisan atau melalui media sosial.

Oleh itu, plaintif memohon ganti rugi am, ganti rugi punitif, ganti rugi teladan, ganti rugi teruk dan kos.

Peguam Datuk Akberdin Abdul Kader, yang mewakili SM Faisal ketika dihubungi pemberita hari ini, mengesahkan pemfailan saman fitnah itu dan memaklumkan 14 Okt ini ditetapkan untuk pengurusan kes di hadapan Hakim Mahkamah Sesyen Idah Ismail.


Ziarah gereja: Polis siasat Che’gu Bard susulan laporan menteri DAP

Polis hari ini mengesahkan bahawa mereka telah memulakan siasatan terhadap Pengerusi Penaja Muafakat Nasional Negeri Sembilan, Badrul Hisham Shaharin, susulan pendedahannya berkaitan ‘Jom Ziarah Gereja’ anjuran agensi di bawah Kementerian Belia dan Sukan (KBS).

Ketua Polis Daerah Sentul, Asisten Komisioner Beh Eng Lai berkata Badrul Hisham atau lebih dikenali sebagai Che’gu Bard, turut mendakwa KBS menyalurkan dana kepada sebuah pertubuhan bukan kerajaan yang didakwa mengajak belia bukan Kristian untuk melawat gereja.

“Polis Diraja Malaysia mengesahkan telah menerima laporan yang dibuat berhubung siaran Facebook (oleh Che’GuBard Original) yang dimuat naik kira-kira tiga hari lalu.

“Siasatan dijalankan mengikut Seksyen 500 Kanun Keseksaan kerana fitnah jenayah dan Seksyen 233 Akta Komunikasi dan Multimedia,” katanya dalam satu kenyataan hari ini (17 Mac 2023).

Laporan polis itu telah dibuat oleh Setiausaha Politik KBS, Dayangku Norhazwani Awangku Marsal di Ibu Pejabat Polis Daerah Sentul pada jam 6 petang 13 Mac lalu.

Pada 14 Mac, Che’gu Bard membidas sikap membisu menteri dan wakil rakyat beragama Islam yang menyokong kerajaan Pakatan Harapan-Barisan Nasional (PH-BN) berhubung program mengajak belia bukan Kristian ke gereja yang didakwa dianjurkan agensi di bawah KBS.

Beliau turut mempersoalkan tindakan Menteri Belia dan Sukan, Hannah Yeoh daripada DAP yang menuduh kenyataan beliau sebagai fitnah sebelum setiausaha politiknya membuat laporan polis.

“Hannah Yeoh, apa yang fitnah? Penganjur program rekrut bukan Kristian ke gereja itu bukan agensi di bawah Kementerian Belia dan Sukan ka Atau program ajak bukan Kristian itu tidak wujud?

“Kalau program itu tidak salah kenapa panik hingga agensi bawah KBS itu padam poster ajak belia bukan Kristian ke gereja?,” soal Che’Gu Bard.

Badrul Hisham kemudian membuat laporan balas polis terhadap Hannah di Ibu Pejabat Polis Daerah Dang Wangi di ibu negara semalam (Khamis, 16 Mac 2023).

Antara lain dalam laporan polis itu, Badrul Hisham turut memetik buku tulisan Hannah ‘Becoming Hannah: A Personal Journey’ yang mencertiakan mengenai perjalanan hidupnya sebagai penganut Kristian.

“Di mana buku tersebut sendiri penuh dengan tulisan mempromosi agama Kristian. Dalam buku tersebut juga tertulis penglibatan dia di dalam bidang politik dibantu oleh pihak Kristian, baik dari segi dana mahupun kempen.

“Tanpa berselindung dalam buku itu menulis bagaimana beliau menggunakan kedudukan politik beliau untuk berdakwah mengenai agama Kristian.

“Tidak tertinggal seruan dia kepada ahli-ahli felo Kristian seberang laut, khususnya dan penganut agama Kristian umumnya untuk mengikut jejak langkah beliau menceburkan diri dalam bidang politik untuk membina semula Malaysia mengikut acuan agama Kristian,” kata Che’gu Bard.

Pada hari sama, Setiausaha Agung PAS, Datuk Seri Takiyuddin Hassan turut mengecam Hannah sambil mengingatkannya tentang kedudukan Islam sebagai Agama Persekutuan dan larangan tegas yang ditetapkan undang-undang terhadap penyebaran agama bukan Islam dalam kalangan orang Islam.

Selain itu, Majlis Agama Islam Selangor (MAIS) pula berkata program di mana orang Islam mengunjungi rumah ibadat bukan Islam seperti kuil, gereja, dan gurdwara untuk mempelajari agama-agama ini selain daripada agama sendiri harus ditolak dan disekat.

Merujuk kepada lawatan gereja anjuran Impact Malaysia, badan di bawah kawalan KBS yang dirancang esok, Pengerusi MAIS, Tan Sri Abdul Aziz Mohd Yusof berkata MAIS melihat program ini mempunyai elemen untuk menarik perhatian belia “terutamanya belia Islam” untuk belajar dan menimba ilmu tentang agama selain Islam.

Sementara itu, Beh berkata polis tidak akan berkompromi terhadap mana-mana individu yang sengaja mencetuskan kekacauan awam melalui kenyataan berkaitan isu kaum dan agama.

“Orang ramai dinasihatkan supaya tidak membuat spekulasi atau mengulas mengenai isu itu secara provokatif yang boleh menjejaskan keharmonian dan keamanan antara etnik di Malaysia,” katanya.

Ziarah gereja: MAIS lihat ada elemen tarik belia Islam pelajari Kristian


Hampir 14.8 juta vaksin sudah diberikan, semalam kedua tertinggi

Program Imunisasi Covid-19 Kebangsaan (PICK) merekodkan jumlah tertinggi kedua apabila semalam sebanyak 424,936 dos suntikan vaksin Covid-19 diberikan di seluruh negara bagi kedua-dua dos – pertama dan kedua.

Angka itu menjadikan keseluruhan pemberian vaksin sejak dimulakan Februari lalu kini mencapai 14,772,221 dos suntikan.

Sebelum ini pada 14 Julai lalu, negara merekodkan jumlah tertinggi pemberian vaksin harian sebanyak 434,828 dos suntikan.

Menteri Kesihatan Datuk Seri Dr Adham Baba dalam kenyataan hari ini berkata daripada jumlah pemberian semalam, 282,108 individu menerima suntikan dos pertama manakala 142,830 lagi melengkapkan suntikan dos kedua masing-masing.

Katanya enam negeri merekodkan jumlah pemberian vaksin tertinggi didahului Selangor dengan 114,556 dos membabitkan 88,025 bagi suntikan pertama dan 26,531 dos kedua.

Negeri lain yang merekodkan pemberian vaksin tertinggi ialah Kuala Lumpur sebanyak 80,357 suntikan (55,695 dos pertama dan 24,662 doa kedua); dan Sarawak sebanyak 54,686 suntikan (16,128 dos pertama dan 38,558 dos kedua).

Turut mencatat pemberian tertinggi ialah Johor dengan 26,852 suntikan (22,882 dos pertama dan 3,970 dos kedua); Pulau Pinang sebanyak 22,415 suntikan (14,379 dos pertama dan 8.036 dos kedua); dan Negeri Sembilan dengan 16,878 suntikan (12,020 dos pertama dan 4,858 dos kedua).

Secara keseluruhan sehingga semalam, 10,097,841 individu menerima suntikan dos pertama, manakala 4,674,380 melengkapkan dos kedua masing-masing.

Lembah Klang yang merangkumi Selangor, Kuala Lumpur dan Putrajaya mencatatkan jumlah tertinggi dengan 4,011,589 menerima dos pertama dan 1,279,304 melengkapkan dos kedua.


PRU-15: JPN ke lokasi banjir bantu pengundi hilang dokumen

Pegawai Jabatan Pendaftaran Negara (JPN) akan digerakkan ke lokasi banjir bagi membantu mangsa yang kehilangan dokumen pengenalan diri.

Menteri Dalam Negeri sementara, Datuk Seri Hamzah Zainudin berkata usaha ini bagi membantu mangsa banjir agar dapat menunaikan tanggungjawab sebagai pengundi pada Pilihan Raya Umum ke-15 (PRU15) nanti.

“Pegawai JPN bersiap sedia, kita jaga kepentingan rakyat. Kalau dokumen pengenalan diri tiada macam mana mereka hendak mengundi,” katanya menerusi sidang akhbar Hari Pendaftaran Negara ke-74 di Putrajaya, lapor Sinar Harian.

Katanya persiapan telah dibuat JPN dengan memberi tumpuan kepada mana-mana kawasan yang terjejas.

“Kita sentiasa bersedia sebab dalam Malaysia banjir merata-rata, tidak datang sekali. Semalam di Langkawi, sebelum itu di Johor dan Sarawak,” katanya.

Dalam pada itu Hamzah juga memberitahu, JPN akan mengeluarkan sijil kelahiran versi baharu bermula tahun hadapan dengan ciri keselamatan yang terkini bagi mengelakkan berlakunya pemalsuan dokumen.

“Sijil kelahiran yang baharu ini ada ‘watermark‘ kerana kita ingin pastikan ia tidak boleh dipalsukan sewenang-wenangnya.

“Sijil kelahiran lama masih boleh digunakan cuma yang baharu ini kita tingkatkan keselamatan dokumen kerana ia harus berubah mengikut zaman,” katanya.


Pengundi Johor wajar nilai pelan luar biasa PN, Muhyiddin pulihkan negara

Perikatan Nasional (PN) telah merangka Pelan Pemulihan Negara (PPN) yang komprehensif dan jelas, sehinggakan ke hari ini pelan tersebut menjadi seperti pembimbing untuk pentadbiran negara yang sekarang ini diketuai Naib Presiden UMNO Datuk Seri Ismail Sabri Yaakob.

Malah, prestasi PN di bawah Tan Sri Muhyiddin Yassin ketika menjadi kerajaan sebelum ini telah menunjukkan komitmen yang baik serta tadbir urus berkesan bagi membantu bukan sahaja rakyat Malaysia, malah orang asing.

Ketika mengulas perkara itu, Ketua Bersatu Bahagian Maran Datuk Jasri Jamaludin berkata Muhyiddin berjaya mengemudi Malaysia sepanjang pandemik Covid-19, melalui pelbagai usaha dan perancangan luar biasa, teliti dan amat memberi impak yang positif kepada rakyat.

“PN adalah gabungan politik Bersatu, PAS dan Gerakan jelas disenangi rakyat sewaktu pemerintahannya. Jelas, tiada berlaku gerakan politik yang mementingkan diri sendiri, tiada retorik, tiada kronisme, tiada janji kosong, tiada kehilangan wang negara dan tiada sikap taksub terhadap Barat.

“Pendekatan PN terhadap semua dasarnya ialah mendahulukan rakyat dan ini ternyata telah memberi manfaat yang besar pada semua dan negara ini.

“PN telah merangka pelan pemulihan negara yang komprehensif dan jelas di mana sehingga hari ini, pelan tersebut menjadi seperti pembimbing untuk pentadbiran negara yang sekarang ini diketuai oleh Perdana Menteri Datuk Seri Ismail Sabri Yaakob,” katanya dalam kenyataan pada Rabu.

Sehubungan itu, pengundi, terutama bangsa Johor, sewajarnya menilai prestasi terbaik itu dengan memberi sokongan kepada PN dalam Pilihan Raya Negeri (PRN) 12 Mac ini, bagi membentuk kerajaan negeri, katanya.

Menurut Jasri, Muhyiddin umpama pengurus dasar yang tidak boleh dicari ganti dan sehingga hari ini, beliau terus menerajui Malaysia dalam mengharungi cabaran landskap pasca Covid-19 dalam kapasitinya sebagai pengerusi Majlis Pemulihan Negara.

“Jasa-jasa PN terbukti, antaranya penghapusan hutang RM8.3 bilion untuk peneroka Felda yang mana secara drastik telah mengurangkan beban pembayaran balik hutang mereka sebanyak 80 peratus.

“Keazaman politik Muhyiddin yang kuat dan luar biasa telah membolehkan hutang peneroka Felda dihapuskan walaupun pada ketika pandemik itu, negara memerlukan dana yang banyak untuk menampung dan membantu rakyat yang amat begitu terkesan dek Covid-19.

“PN begitu memahami kesukaran peneroka Felda dan penderitaan yang mereka alami. Mereka memerlukan bantuan segera. Nyata, pelupusan hutang Felda ini yang tidak pernah dibuat oleh mana-mana kerajaan sebelum PN, telah mengurangkan bebanan mereka.

“Sebagai tambahan kepada pemansuhan hutang, kerajaan Muhyiddin juga telah meluluskan terbitan sukuk sebanyak RM9.9 bilion yang dijamin kerajaan untuk membiayai penambahbaikan kepada model perniagaan Felda,” katanya.

Jasri berkata, hampir separuh daripada kawasan di Johor terdiri daripada penempatan rancangan Felda dan kerajaan PN telah berjaya meringankan kira-kira RM20,000 hutang setiap peneroka melalui pelupusan hutang Felda yang dilaksanakan.

“Oleh itu, pengundi di Johor pasti dapat memberi pengiktirafan kepada PN yang amat mengutamakan kebajikan rakyat secara realiti, tidak hanya omong-omong kosong seperti parti-parti lawan.

“Mungkin kelemahan Muhyiddin dan PN terletak dalam cara mereka memasarkan atau mempromosikan diri sendiri. Namun, dari segi tadbir urus negara yang baik dan dasar, mahupun dalam etika atau integriti, ternyata PN amat cemerlang,” katanya.

Menurutnya, Muhyiddin dan PN juga sentiasa berpegang teguh kepada prinsip utama memerangi rasuah dan apa jua bentuk penyalahgunaan kuasa.

“Pengundi di Johor mesti mendukung prinsip ini. Mereka mesti berpegang teguh kepada prinsip ketelusan dan tadbir urus yang baik dalam memerangi rasuah dan apa jua bentuk penyalahgunaan kuasa dengan mengundi calon yang betul-betul berintegriti dan tidak rasuah,” katanya.


Hakikatnya Zahid pun diheret ke mahkamah atas kehendak Allah

Memetik laporan Malaysiakini kelmarin, Presiden UMNO Ahmad Zahid Hamidi menggelar kerajaan Perikatan Nasional (PN) sebagai zalim dan mendakwa parti itu dianiaya selama 18 bulan pentadbiran gabungan berkenaan.

Dia yang kini dikenakan puluhan tuduhan jenayah, termasuk rasuah ketika menjadi Timbalan Perdana Menteri (TPM) kerajaan Barisan Nasional (BN) sebelum pakatan parti itu kalah pada Pilihan Raya Umum Ke-14 pada 2018 lalu, juga dilaporkan berkata kerajaan PN tumbang kerana kehendak Allah.

Malaysiakini melaporkan:

“Presiden Umno, Ahmad Zahid Hamidi hari ini menggelar kerajaan Perikatan Nasional (PN) sebagai zalim dan mendakwa Umno dianiaya selama 18 bulan pentadbirannya.

“Berucap ketika merasmikan mesyuarat Umno Bahagian Bagan Datuk hari ini, Ahmad Zahid berkata kerajaan PN sebelum ini tumbang kerana kehendak Allah.

“Kita mahu kerajaan 18 bulan itu ditukar atas kezaliman, kebejatan, kelemahan yang dilakukan,” katanya.

“Ucapan itu disusuli petikan daripada ayat 26 surah Ali Imran yang bermaksud bahawa Allah merupakan pemilik segala kekuasaan dan memberikan kuasa kepada sesiapa yang dikehendaki-Nya.”

Untuk rekod, PN dianggota Bersatu, PAS, Parti Solidariti Tanah Airku (STAR), Parti Progresif Sabah (SAPP) dan Gerakan, serta mendapat sokongan beberapa Ahli Parlimen Bebas.

Sama ada kenyataan Zahid bahawa Kerajaan PN pimpinan Tan Sri Muhyiddin Yassin benar-benar zalim atau tidak, hakikatnya rakyat mengetahui PN telah membela nasib mereka dengan menyalurkan berbilion-bilion ringgit bantuan, khusus kepada orang miskin, susulan pandemik Covid-19.

Puluhan bilion ringgit disediakan Kerajaan PN untuk membantu rakyat yang terkesan akibat pandemik Covid-19, termasuk membeli lebih 55 juta vaksin, selain memberi Bantuan Khas Covid-19 berjumlah RM4.6 bilion kepada rakyat.

Sementara Kerajaan PN juga turut dianggotai UMNO, Zahid dan beberapa pemimpin parti itu seperti Najib Razak, dan Asyraf Wajdi Dusuki menjadi panglima perang media sosial dengan memporakperandakan politik tanah air, dalam keadaan rakyat berdepan pandemik Covid-19.

Ketika menjadi Perdana Menteri sebelum ini, Muhyiddin tanpa menamakan sesiapa pun, pernah mendedahkan ada pihak tertentu yang meminta beliau campur tangan membebaskan beberapa pemimpin yang sedang dibicarakan di mahkamah.

Walaupun tidak memaklumkan siapa yang dimaksudkan itu, rakyat faham bahawa individu terbabit adalah daripada ‘Kluster Mahkamah’ yang antaranya termasuk Zahid dan Najib.

Tidak dinafikan, apa sahaja yang berlaku di atas dunia ini adalah atas kehendak Allah. Lihat sahaja kekuasaan Allah menjadikan tangan dan mulut sebagai sahabat paling setia. Tangan membawa makanan ke mulut dan secara automatik mulut akan terbuka. Semuanya kehendak Allah.

Adakah Zahid hendak menafikan apa yang berlaku ke atasnya dan rakan baiknya, Najib, sebagai bukan kehendak Allah? Najib dijatuhi hukuman penjara 12 tahun dan denda RM210 juta oleh Mahkamah Tinggi dalam kes SRC International Sdn Bhd, juga atas kehendak Allah.

Mahkamah Rayuan menolak permohonan Najib untuk mengetepikan sabitan dan hukuman itu juga adalah kerana kehendak Allah. Memang hakikatnya, apa yang berlaku di atas dunia ini adalah atas kehendak Allah.

Jika Zahid menyedarinya, dia seharunya tahu bahawa di atas perbuatannya memakan rasuah (berdasarkan bukti dikemuka di mahkamah) sebelum ini maka atas kehendak Allah juga dia diheret ke dua Mahkamah Tinggi di Shah Alam dan Kuala Lumpur.

Zahid pernah memegang jawatan TPM kerajaan BN selama kira-kira 33 bulan dan kini berdepan tuduhan jenayah di dua Mahkamah Tinggi.

Di Mahkamah Tinggi Shah Alam, Pengerusi BN itu berdepan 40 tuduhan menerima suapan daripada Ultra Kirana Sdn Bhd berhubung Sistem Visa Luar Negara (VLN) kerajaan.

Sebanyak 33 pertuduhan adalah berkaitan menerima suapan berjumlah SGD13.56 juta daripada Syarikat Ultra Kirana Sdn Bhd sebagai dorongan untuk dirinya sebagai Menteri Dalam Negeri di Kementerian Dalam Negeri Malaysia (KDN), melanjutkan kontrak syarikat itu sebagai pengendali Perkhidmatan One Stop Centre (OSC) di negara China dan Sistem VLN serta didakwa mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Tujuh pertuduhan lagi, Presiden UMNO itu didakwa sebagai Menteri Dalam Negeri memperoleh untuk dirinya wang tunai SG$1,150,000, RM3,000,000, EURO15,000 dan AS$15,000 tanpa balasan daripada syarikat sama yang mempunyai hubungan dengan kerja rasmi beliau.

Dia juga mengaku tidak bersalah terhadap 47 pertuduhan jenayah di Mahkamah Tinggi Kuala Lumpur membabitkan Yayasan Akalbudi.

Dua belas daripada pertuduhan itu membabitkan pecah amanah jenayah (CBT), lapan rasuah dan 27 pengubahan wang haram membabitkan wang berpuluh-puluh juta ringgit milik Yayasan Akalbudi.

Pada 19 Mac lepas, pendakwaan telah menutup kesnya selepas memanggil 99 saksi.

Mungkin bagi Zahid, Kerajaan PN zalim kerana tidak menyelamatkannya daripada puluhan tuduhan jenayah di dua Mahkamah Tinggi itu.

Kesimpulannya, tidak perlulah Zahid bercakap mengenai kehendak Allah, kerana sememangnya Tuhan Yang Maha Berkuasa itu lah yang menentukan segala-galanya.

Atau sememangnya Zahid perlu memberi tazkirah kepada ahli UMNO bahagiannya yang tidak tahu bahawa selama ini apa yang berlaku di atas dunia ini semuanya dengan kehendak Allah?

Zahid juga patut memberitahu ahli UMNO bahagiannya bahawa tangannya lah yang akan menjawab di akhirat nanti sama ada dia mengambil rasuah atau tidak.


Rakyat Malaysia yang berada di India akan dibawa pulang

Satu misi khas membawa pulang rakyat Malaysia yang berada di India akan dilaksanakan, ia termasuk termasuk petugas (home based staff) pelbagai agensi serta tanggungan mereka yang berada di wilayah utara dan barat India.

Misi tersebut akan dikendalikan oleh dengan kerjasama Agensi Pengurusan Bencana Negara (NADMA) dan Kementerian Kesihatan itu akan menggunakan pesawat sewaan khas dari Malaysia, kata Menteri Luar Datuk Seri Hishammuddin Tun Hussein.

“Pesawat itu akan berlepas ke New Delhi dan Mumbai, India dalam masa terdekat sebaik sahaja urusan berkaitan termasuk kelulusan penerbangan daripada Kerajaan India diperolehi,” katanya dalam kenyataan hari ini.

Hishammuddin menegaskan keputusan itu dibuat secara bersama melibatkan pelbagai agensi selain mengambil kira maklumat hasil pemerhatian dan analisa oleh pejabat-pejabat perwakilan Malaysia di India.

Rakyat Malaysia yang dibawa pulang menerusi misi itu diwajibkan menjalani ujian COVID-19 sebelum berlepas dari India dan sebaik tiba di Malaysia.

“Selain itu, mereka juga wajib menjalani kuarantin selama 14 hari di pusat kuarantin yang ditetapkan oleh kerajaan,” katanya.

Hishammuddin berkata rakyat Malaysia di wilayah-wilayah utara dan barat India yang berhasrat menyertai misi itu dinasihatkan agar mendaftar dengan Suruhanjaya Tinggi Malaysia di New Delhi dan Konsulat Jeneral Malaysia di Mumbai melalui e-mel [email protected] atau [email protected] selewat-lewatnya pada 5 petang 7 Mei (Jumaat) waktu India.

Beliau turut mengingatkan semua rakyat Malaysia di India khususnya di wilayah utara dan barat agar sentiasa berhubung dengan pihak suruhanjaya tinggi dan konsulat jeneral bagi mendapatkan maklumat terkini berkaitan misi itu atau bagi mendapatkan sebarang bantuan konsular.

Hishammuddin menjelaskan, misi repatriasi itu tidak melibatkan wilayah selatan dan timur India memandangkan situasi di wilayah-wilayah berkenaan masih terkawal.

Tambahnya Kementerian Luar melalui Konsulat Jeneral Malaysia di Chennai akan terus memantau situasi di wilayah-wilayah berkenaan dan membuat penilaian berterusan bagi memastikan keselamatan serta kebajikan rakyat Malaysia di sana terus dijaga.

“Misi repatriasi ini merupakan usaha dan komitmen berterusan kerajaan dalam memastikan keselamatan dan kebajikan rakyat Malaysia di luar negara sentiasa dilindungi,” katanya.

Hishammuddin berkata misi yang sama pernah dilaksanakan semasa penularan pandemik COVID-19 tahun lepas melibatkan repatriasi rakyat Malaysia dari Wuhan, China, Iran dan Itali.


PRU-15: UMNO ghairah, rakyat marah!

Mesyuarat Majlis Kerja Tertinggi (MKT) UMNO yang dipengerusikan oleh Ahmad Zahid Hamidi malam tadi memutuskan;

‘’Pembubaran Parlimen hendaklah diadakan dalam masa terdekat bagi membolehkan Pilihan Raya Umum Ke-15 diadakan pada tahun ini juga.

‘’Berdasarkan keputusan ini, YAB Perdana Menteri akan mempersembahkan cadangan tarikh pembubaran kepada KDYMM Seri Paduka Baginda Yang di-Pertuan Agong selaras dengan Perkara 40 (1) Perlembagaan Persekutuan.’’

Keputusan itu yang diumumkan oleh Setiausaha Agung UMNO, Ahmad Maslan itu sama sekali tidak mengejutkan sebaliknya sudah dijangka tetapi apa yang menarik perhatian ialah kenyataan Naib Presiden UMNO, Mohamed Khaled Nordin kepada wartawan selepas mesyuarat berkenaan.

Beliau yang kalah dalam PRU-14 lalu berkata;

“Memang kita berbincang mengenai pilihan raya secara mendalam, kesediaan dan kekuatan parti sedang diukur. Kita akui ia (tarikh PRU) budi bicara Perdana Menteri, UMNO(dan kita) menghormati perkara itu.’”

Sudah pastilah mereka yang tidak menghadiri mesyuarat itu tidak tahu bilakah tarikh yang akan dipilih oleh Ismail Sabri Yaakob yang juga Naib Presiden UMNO untuk dipersembahkan kepada Yang di-Pertuan Agong, tetapi apa yang pasti apabila UMNO menegaskan, ‘’pilihan raya mesti diadakan pada tahun ini juga’’ – ia bermakna Perdana Menteri perlu memilih tarikh sekitar 7 Oktober hingga 31 Disember 2022.

Ismail Sabri tidak ada banyak pilihan walaupun beliau adalah Perdana Menteri kerana UMNO adalah parti kesayangannya dan sebagai seorang yang setia kepada parti, Ismail Sabri akan akur dengan kehendak parti. Pilihan raya tahun ini hanya dapat dielakkan jika ia tidak mendapat perkenan Yang di-Pertuan Agong.

Seri Paduka yang dianggap Raja berjiwa rakyat dan sentiasa mengutamakan rakyat dalam segala perkara sudah pasti memiliki kebijaksanaan untuk mempertimbangkan wajar atau tidak, perlu atau tidak PRU-15 ‘diadakan pada tahun ini juga’ seperti mana kehendak UMNO. Ia memandangkan negara berhadapan dengan ancaman banjir berikutan fasa peralihan monsun bermula esok hingga November ini.

Ketua Pengarah Jabatan Meteorologi Malaysia (MetMalaysia) Muhammad Helmi Abdullah berkata, semasa Fasa Peralihan Monsun itu, rantau negara akan menerima tiupan angin lemah dari pelbagai arah sesuai untuk kejadian ribut petir yang lazimnya membawa hujan lebat berserta angin kencang dalam jangka masa singkat.

“Kejadian ini berlaku terutamanya pada waktu petang dan awal malam di kebanyakan kawasan di negeri-negeri di pantai barat dan pedalaman Semenanjung, barat Sabah serta tengah Sarawak,” katanya pada 29 September lalu.

Muhammad Helmi berkata keadaan cuaca itu berpotensi menyebabkan banjir kilat serta kerosakan pada struktur yang tidak kukuh. Inilah kebimbangan rakyat yang sama sekali tidak peduli kenyataan UMNO bahawa PRU itu mahu ‘’memulangkan mandat rakyat yang tertangguh akibat Pandemik Covid-19’’.

Ancaman banjir itu bukannya satu dongeng atau kebimbangan tidak bertempat sehingga ada pemimpin UMNO menyindir soal ‘ada ilmu kasyaf ke’, tetapi ia adalah fenomena yang berlaku saban tahun terutama di negeri-negeri pantai timur.

Dan paling membimbangkan, banjir kini bukan lagi popular di pantai timur tetapi juga ‘sudah merebak’ negeri-negeri lain.

METMalaysia juga menjangkakan jika banjir berlaku 10 juta rakyat akan terlibat. Negeri terlibat Kelantan, Terengganu, Pahang dan Sarawak. Selain itu Selangor, Kuala Lumpur dan utara Kedah juga dijangka dilanda banjir akibat perubahan cuaca.

Tahun lalu, 8 negeri terjejas akibat banjir, 70,000 hilang tempat tinggal dan lebih RM6.1 bilion kerugian dilaporkan.

Semua ini adalah fakta yang sepatutnya menjadi pertimbangan UMNO. Bukannya mahu mengadakan pilihan raya semata-mata kerana merasakan ini waktu terbaik memandangkan parti-parti lawan tengah lemah atau berkeceramuk.

Atas sebab itulah berdasarkan reaksi dan komen dalam media sosial selepas kenyataan media oleh Ahmad Maslan, majoriti rakyat menolak keghairahan UMNO mahu mengadakan pilihan raya.

Tengok sahaja reaksi rakyat ketika ‘live’ sidang media Ahmad Maslan, di situ sahaja kita dapat menilai apa sentimen rakyat. Di Twitter pula sudah ‘trending’ #UndiBanjir – sebagai protes menolak keghairahan UMNO mahukan PRU ketika musim banjir.

Sebab itulah mereka berharap Yang di-Pertuan Agong akan mempertimbangkan untuk menolak pembubaran Parlimen pada tahun ini. Bagaimanapun rakyat yakin kebijaksanaan Seri Paduka dalam menangani isu penting seumpama ini seperti mana ketika pandemik Covid-19 dahulu.

Mereka tidak faham kenapa UMNO beria-ia benar mahukan pilihan raya walaupun ancaman banjir menanti. Lagipun tarikh tamat tempoh mengadakan pilihan raya masih lambat lagi iaitu sehingga Julai tahun depan. Jadi kenapa UMNO kelam kabut sangat! Lagipun Ismail Sabri pernah meminta wartawan bertanya kepada rakyat, marah atau tidak, jika PRU semasa banjir. Kini beliau sudah pasti tahu reaksi rakyat!

Agak melucukan apabila Ahmad Maslan berkata, keputusan UMNO mahu mengadakan PRU tahun ini juga adalah ‘’ berasaskan pendirian konsisten UMNO sejak dari awal untuk memulangkan mandat rakyat yang tertangguh akibat Pandemik Covid-19 setelah runtuhnya Kerajaan Pakatan Harapan kerana persengketan dalaman politik sesama mereka.’’

Kalau betullah UMNO begitu kukuh mahu memulangkan mandat rakyat atau sentiasa percaya kepada mandat rakyat, kenapa baru sekarang bercakap soal itu? Kenapa selepas UMNO yang kalah dalam PRU-14 bersedia berada dalam ‘dua kerajaan’ dengan dua Perdana Menteri berbeza?

Dulu bersama Perdana Menteri, Muhyiddin Yassin daripada Bersatu dan sekarang Ismail Sabri daripada UMNO, tetapi gabungan pembentukan kerajaan daripada ‘ramuan yang sama’. Kalau UMNO berpegang kepada MANDAT RAKYAT, tidak payahlah sertai kedua-dua kerajaan itu walaupun jawatan Perdana Menteri akan diberikan kepada mereka sekalipun. Bukankah MANDAT SEBENAR RAKYAT pada PRU-14 ‘MENOLAK UMNO/BN’’ tetapi parti itu akhirnya jadi kerajaan dan kuasai jawatan Perdana Menteri? Macam mana pula sekarang UMNO bercakap pasal MANDAT RAKYAT?

Kalau betul pegang MANDAT RAKYAT, sehebat manapun ajakan untuk tubuh kerajaan selepas kerajaan PH jatuh, UMNO wajib menolaknya dan bersedia kekal di blok pembangkang hingga penggal berakhir.

Kesimpulannya MANDAT RAKYAT hanyalah alasan UMNO yang tidak sabar-sabar lagi mahu kembali berkuasa. Itu sahaja. Tidak payahlah bermain dengan sentimen bahawa pilihan raya bertujuan mahu membentuk kerajaan yang stabil bagi memulihkan negara khususnya dalam aspek ekonomi yang berkait rapat dengan soal kesejahteraan hidup rakyat.

Kalau kerajaan sekarang tidak stabil macam mana boleh rakyat sentiasa dibentangkan dengan angka-angka pertumbuhan ekonomi ‘yang memberangsangkan’? Kalau tak stabil mesti pertumbuhan ekonomi pun tak berlaku? Kalau tak stabil, macam mana pula Ismail Sabri pernah berkata ‘’kerajaan stabil, tidak ada pertembungan besar antara parti dalam kerajaan’?

Dan kalau pilihan raya perlu untuk pulih ekonomi ekonomi, kenapa pemimpin UMNO ‘mengamuk’ bila Muhyiddin kata, Perdana Menteri gagal urus ekonomi? Oleh itu hentikanlah hujah-hujah dangkal tersebut bagi ‘menghalalkan’ hasrat UMNO mengadakan PRU tahun ini juga.

Zulkiflee Bakar

Artikel ini kali pertama disiarkan dalam Warta Rakyat pada 1 Oktober 2022. Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.